Bersih Perkuburan Amalan Biasa Mendiang Stephen Bukan Gimik Politik

OSANDAKAN: DAP menegaskan aktiviti gotong-royong membersihkan tanah perkuburan Islam telah menjadi amalan parti itu dalam berkhidmat kepada masyarakat tanpa mengira kaum atau agama.

Ahli Dewan Undangan Negeri (ADUN) Luyang, Ginger Phoong berkata, langkah tersebut bukanlah gimik politik seperti didakwa pembangkang yang kononnya bertujuan menarik sokongan pengundi Islam kepada DAP sempena Pilihan Raya Kecil (PRK) Parlimen Sandakan.

Merujuk kepada gambar yang tular di media sosial menunjukkan calon DAP, Vivian Wong, 30, membersihkan tanah perkuburan di Kampung Sim-Sim, kata Ginger, aktiviti tersebut telah dimulakan oleh mendiang Stephen Wong sejak menjadi wakil rakyat pada 2013 bukannya perkara baharu.

“Amat dikesali apabila pembangkang dan segelintir orang awam melihatnya sebagai gimik politik.

“Sebenarnya ini adalah amalan biasa oleh mendiang Stephen. Kami sebenarnya tidak mahu memberi komen atau respon kepada kritikan itu tetapi saya lihat pihak pembangkang telah melampaui batas dengan memperlekeh perkara baik itu,” katanya dalam satu kenyataan.

Terdahulu hari ini, gambar berkenaan yang tular di media sosial menimbulkan pelbagai reaksi di media sosial terutama yang menganggapnya sebagai gimik politik semata-mata.

Ginger yang juga pengurus kempen PRK Sandakan Vivian berkata, aktiviti membersih tanah perkuburan sudah diamalkan di Kampung Sim-Sim terutama apabila tiba bulan Ramadan, yang dilakukan dengan penuh keikhlasan.

“Hari ini genap sebulan pemergian mendiang Stephen, kami telah menuruti jejak langkah beliau iaitu sentiasa merendah diri dengan turun padang berkhidmat kepada rakyat dan membantu apa sahaja.

“Ini tidak pernah menjadi isu pada masa lalu kerana tidak mendapat tumpuan orang awam seperti hari ini sedangkan kami lakukannya atas niat baik, saya kecewa ini dipolitikkan sempena pilihan raya.

“Dengan membersihkan tanah perkuburan, kami meneruskan legasi yang dimulakan Stephen dan berharap PRK Sandakan menjadi contoh kesatuan serta keharmonian yanh telah dijadikan pedoman mendian sepanjang hidupnya,” jelas beliau. – BorneoToday


Wawa Zainal hamil anak ketiga

PELAKON Wawa Zainal hamil anak ketiga dengan usia kandungan mencecah tiga minggu.

Wawa, 28, atau nama sebenarnya Nur Hawa Zainal Abidin berkata, dia dan suami yang juga pelakon, Aeril Zafrel mengakui hampir berputus asa selepas empat tahun mencuba.

“Aeril orang yang sangat gembira apabila saya beritahu perkara ini. Apatah lagi selepas dapat anak kedua empat tahun lalu, dia sentiasa inginkan tambah anak.

“Tapi, apabila tidak dapat kami hampir putus asa juga. Kami fikir mungkin rezeki anak dua saja. Alhamdulillah, dengan ikhtiar sejak beberapa bulan lalu iaitu dengan mengamalkan minum madu Turki, tidak menjangka Allah berikan rezeki ini,” katanya.

Wawa berkata, dia mengamalkan pengambilan madu itu sejak dua bulan lalu selepas diberitahu mengenai khasiatnya.

“Semasa pergi Turki tempoh hari, memang mereka ada cakap madu ini bagus untuk wanita yang mahu hamil. Malah ramai testimoni yang berjaya. Apabila terjadi pada diri sendiri, baru saya percaya. Begitu juga dengan sepupu saya, yang baru tiga minggu mengamalkannya, dia kini hamil juga.

“Memang ini semua dari Allah, tapi sekurang-kurangnya kita kena usaha dan ikhtiar juga. Macam saya sendiri, empat tahun menunggu, akhirnya Allah makbulkan,” katanya.

Menurut Wawa, sepanjang empat tahun itu, dia tidak pernah mencuba sebarang kaedah perubatan moden atau tradisional, sebaliknya menganggap bukan rezeki.

Sebelum ini, Wawa dan Aeril sudah dikurniakan dua anak, Ahmad Fakhruddin Attar, 6, dan Hayla Maghfiratul Adzkiyaa, 4. – Harian Metro


Pemandu Lori Ingkar PKP Ditahan Di Lahad Datu

LAHAD DATU: Polis di sini menahan seorang pemandu lori keluar dari rumah tanpa alasan munasabah yang mengingkari Perintah Kawalan Pergerakan (PKP) di Kampung Cocos Sektor 2, di sini, kelmarin.

Ketua Polis Daerah, Asisten Komisioner Nasri Mansor berkata ketika kejadian suspek dilihat dalam keadaan mencurigakan dan merayau-rayau di sekitar kampung jam 9.55 malam.

“Ketika ditanya petugas rondaan dan pemantauan PKP di kampung tersebut, suspek memberi alasan keluar kerana mahu membayar hutang di satu lokasi 100 meter dari kediamannya.

“Suspek ditahan dan dibawa ke balai untuk siasatan lanjut,” katanya dalam satu kenyataan di sini, semalam.

Nasri berkata, hasil siasatan suspek mengetahui alasan yang diberikan tidak munasabah dan mengaku telah melanggar arahan PKP yang dikuatkuasakan bagi menghentikan rantaian penularan COVID-19.

Kes disiasat mengikut Seksyen 269 Kanun Keseksaan, Seksyen 22 (b) Akta Pencegahan dan Pengawalan Penyakit Berjangkit 1988 (Akta 342) dan Peraturan 11 Pencegahan dan Pengawalan Penyakit Berjangkit (Langkah-langkah di dalam kawasan tempat berjangkit) (No. 2) 2020.- Utusan Borneo


Kerajaan Bina Pusat Kuarantin PATI Di Sabah

KUALA LUMPUR: Kerajaan mewujudkan pusat kuarantin transit pendatang asing tanpa izin (PATI) di Sabah, dalam usaha mengelakkan penularan COVID-19 depot tahanan.

Menteri Kanan (Keselamatan), Datuk Seri Ismail Sabri Yaakob, berkata Dewan Masyarakat Manggatal, Dewan Masyarakat Pekan Kinarut di Kota Kinabalu, Dewan Sibuga, Batu 5 dan Dewan Sri Gum-Gum, Batu 16 di Sandakan.

Beliau berkata, PATI yang ditangkap di Sabah akan ditempatkan secara sementara di empat pusat kuarantin transit itu, dan hanya akan dihantar ke depot tahanan selepas disahkan bebas COVID-19.

“Prosedur operasi standard (SOP) tahanan di penjara yang diumumkan sebelum ini, juga terpakai kepada pusat kuarantin transit PATI ini, iaitu setiap tahanan PATI wajib menjalani ujian calitan di pusat ini.

“PATI yang positif akan dihantar ke hospital, manakala yang negatif akan dikuarantin selama 14 hari di pusat itu untuk melalui ujian saringan selanjutnya.

“Jika disahkan negatif selepas itu, barulah PATI ini akan dihantar ke pusat tahanan. Ini bagi memastikan tiada penularan dalam penjara seperti yang berlaku sebelum ini, yang berpunca daripada PATI yang positif COVID-19,” katanya pada sidang media secara maya yang disiarkan secara langsung menerusi Facebook Kementerian Pertahanan, hari ini. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jaringan Hatrik Amri Yahyah Pastikan Kemenangan Sabah FC

KOTA KINABALU : Jaringan hatrik Amri Yahyah menyumbang kepada kemenangan pasukan Sabah FC ke atas Kedah Darul Aman FC, 4-0, dalam aksi Liga Super di Stadium Likas, Kota Kinabalu, Sabah malam ini.

Turun beraksi di halaman sendiri, anak buah Datuk Ong Kim Swee berhasil meletakkan Sabah di depan menerusi jaringan pembukaan oleh Amri pada minit ke-51 perlawanan.

Kedah terus dirundung malang apabila percubaan menjaringkan gol menemui jalan buntu, sekali gus memberikan kelebihan kepada The Rhinos apabila satu lagi jaringan terhasil menerusi sepakan percuma Park Tae Su selang lima minit kemudian.

Gol ketiga dan keempat daripada Amri, masing-masing pada minit ke-61 dan ke-72, memastikan Sabah dalam kedudukan selesa bagi memenangi perlawanan.

Di NEGERI SEMBILAN, Negeri Sembilan FC turut melakar kemenangan di halaman sendiri apabila menewaskan Kuala Lumpur City FC 2-1 di Stadium Tuanku Abdul Rahman, Paroi.

Negeri Sembilan membuka jaringan menerusi Herold Goulon pada minit ke-47 sebelum pihak lawan menyamakan kedudukan hasil jaringan sendiri Herold pada minit ke-74.

Penyerang dari Perancis itu bagaimanapun menebus kesilapannya dengan ledakan gol dua minit selepas itu, sekali gus memastikan kemenangan milik pasukan Hobin Jang Hobin.

Sementara itu, dalam saingan Liga Premier, PDRM FC tewas di tangan Kelantan FC 1-3 di Stadium Bolasepak Kuala Lumpur, Cheras.

Gol perlawanan terlebih dahulu dihasilkan skuad The Cops menerusi jaringan Azrie Reza Zamri pada minit ketujuh perlawanan, sebelum Kelantan menyamakan kedudukan pada minit ke-49 menerusi Nurshamil Ghani.

Kemaraan Kelantan diteruskan Nixon Guylherme yang menyumbat dua gol, masing-masing pada minit ke-68 dan minit ke-85.

Di TERENGGANU, Terengganu FC II dan Selangor FC masing-masing membawa bekalan satu mata apabila terikat 0-0 dalam aksi di Stadium Sultan Mizan Zainal Abidin, Kuala Terengganu. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Terima 46 Laporan Berhubung Kenyataan Mohamaddin

PETALING JAYA: Polis hari ini menerima 46 laporan polis berhubung kenyataan pemimpin Warisan, Mohamaddin Ketapi, berkait dakwaan pasukan keselamatan mengebom “kelapa sawit dan rumah”, dan pasukan di darat “berperang dengan ayam dan anjing”.

Timbalan Pengarah Jabatan Siasatan Jenayah Bukit Aman, Mior Faridalathrash Wahid, berkata setakat 5 petang tadi sebanyak 46 laporan diterima dari seluruh negara.

“Setakat ini kita masih belum panggil lagi (Mohamaddin). Siasatan dibuat mengikut Seksyen 505(b) Kanun Keseksaan dan Seksyen 233 Akta Komunikasi dan Multimedia,” katanya hari ini.

Terdahulu, Mohamaddin nafi memperkecilkan pasukan keselamatan yang mempertahankan negara semasa pencerobohan Lahad Datu, mendakwa kenyataannya dipesongkan dan diambil di luar konteks.

Katanya, beliau sama sekali tidak menghina pasukan keselamatan yang mengorbankan nyawa untuk mempertahankan kedaulatan negara, tetapi hanya mahu menunjukkan kegagalan kerajaan BN menambah baik aset pertahanan bagi menghalang insiden sebegitu berlaku lagi.

Menerusi video kira-kira 2 minit, Mohamaddin mendakwa pasukan keselamatan mengebom “kelapa sawit dan rumah”, dan pasukan di darat “berperang dengan ayam dan anjing”.

Pada 11 Feb 2013, kira-kira 200 pengganas Sulu memasuki perairan Sabah dan mendarat di Lahad Datu, menyebabkan pertempuran dengan pasukan keselamatan Malaysia yang berakhir dengan kematian 56 pengganas, 10 anggota keselamatan, dan 6 orang awam.

Presiden Warisan, Shafie Apdal, memohon maaf kepada setiap anggota keselamatan, ahli keluarga mereka dan seluruh rakyat atas kenyataan Mohamaddin itu, mengatakan ia dikeluarkan secara spontan dan tidak berniat untuk menghina.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Baru Berusia 12 Tahun, Sudah Tulis 135 Buku

INDIA: Usianya baru 12 tahun namun seorang budak lelaki di Uttar Pradesh di India menjadi terkenal selepas mendakwa sudah menulis lebih 100 buah buku.

Gulf News melaporkan, Mrigendra Raj sudah menulis buku berkaitan agama dan biografi sebanyak 135 judul. Antara penulisannya membabitkan beberapa tokoh politik seperti Ketua Menteri Uttar Pradesh, Yogi Adityanath.

Mrigendra berkata, dia mula menulis buku sejak berusia enam tahun dan buku pertamanya adalah kumpulan puisi, lapor NDTV.

Menggunakan nama pena “Aaaj Ka Abhimanyu”, kanak-kanak itu mendakwa diiktiraf dunia dengan mendapat empat rekod di atas pencapaiannya selain tawaran gelaran doktor dari sebuah universiti.

“Saya semakin aktif menulis selepas menganalisis 51 karakter Ramayana dengan setiap buku mempunyai 25 hingga 100 halaman,” katanya.

Ibunya yang juga guru di sekolah swasta di Sultanpur berkata, anak lelakinya itu mempunyai minat mendalam dalam penulisan. Bapanya pula adalah pegawai perusahaan dalam industri gula dan tebu.


(VIDEO) Macam Magik, Salji Turun Gemparkan Penduduk Di Tengah & Selatan Iraq

Warga Iraq terkejut dan teruja melihat salji yang turun di negara panas berkenaan serta menganggap fenomena itu bagaikan magik.

Kami seolah-olah tak percaya. Anak-anak saya hanya perhatikan sahaja salji di tingkap,” ujar Mustafa Ali, ayah kepada tiga anak.

It rarely snows in Iraq! This morning Karbala was covered in beautiful white snow. Subhanallah! #Karbala pic.twitter.com/L1ko4OUKEO

Fenomena ini kali pertama berlaku setelah 12 tahun setelah kali terakhir salji turun pada 2008.

Biarpun agak kerap berlaku di pergunungan utara Iraq, fenomena ini asing bagi kawasan tengah dan selatan negara Arab itu.

“Gelombang sejuk ini datang dari Eropah,” kata ketua media Jabatan Meteorologi Iraq, Amer al-Jaberi.

Menurut Al-Jazeera, penduduk Baghdad lebih terbiasa dengan suhu panas berbanding sejuk pada suhu setinggi 51 darjah selsius.

Beberapa tahun kebelakangan ini, Iraq mengalami perubahan iklim ekstrem.

Snow falls on Iraq for the first time in more than a decade pic.twitter.com/u3DRuUt24E

Pada 2018, Iraq mengalami masalah kekurangan air yang kronik hingga menyebabkan masalah kesihatan di selatan dan pusat negara itu. Namun tahun seterusnya, mereka terpaksa berhadapan banjir besar yang merosakkan rumah dan tanaman, lapor Al-Jazeera.

Baghdad University, #Iraq covered with snow ❄ this week. Even weather has become unpredictable in Mideast: pic.twitter.com/vsycQb3NQq


Bapa Perkosa Anak Kandung Hingga Hamil Mahu Bertanggungjawab Nikahi Mangsa

Masyarakat digemparkan dengan berita seorang bapa memperkosa anak kandungnya sehingga menyebabkan remaja berusia 16 tahun itu hamil enam bulan. Menurut polis, kejadian itu terbongkar selepas si isteri berasa curiga dengan kehilangan suspek dan anak perempuannya, lalu membuat laporan kepada polis pada 4 Disember 2019. Suspek mengaku memperkosa anak perempuannya selama dua tahun dan segalanya bermula selepas suspek ternampak mangsa yang baru pulang dari sekolah mahu menyalin pakaian di biliknya. Suspek terus memeluk mangsa dari belakang dan memaksa anaknya melayani nafsunya. Mangsa cuba melawan tetapi tewas kerana tidak berdaya melawan kudrat bapanya itu. Suspek mengaku memperkosa mangsa seminggu sekali dan perbuatan itu hanya berhenti apabila mangsa datang haid.”Dia (mangsa) selalu menolak setiap kali saya meminta. Biasanya dalam seminggu, saya akan memperkosanya sekali kecuali dia datang bulan,” katanya. Suspek melakukan perbuatan terkutuk itu ketika isterinya keluar mengerjakan sawah padi.Setelah dua tahun melakukan jenayah itu, mangsa disahkan hamil enam bulan. Suspek cuba memaksa mangsa menggugurkan kandungan itu dan sanggup membeli beberapa ubat untuk mangsa menggugurkan kandungannya agar perbuatan terkutuknya selama ini tidak disedari oleh isteri. Namun, usaha suspek menemui kegagalan dan kandungan mangsa sangat kuat dan tidak dapat digugurkan. Oleh kerana tiada pilihan lain, suspek terpaksa menyembunyikan anaknya di sebuah tempat tanpa pengetahuan isterinya. Curiga melihat tingkah laku suami dan anak menghilang selama tiga minggu, si isteri kemudian membuat laporan polis yang membawa kepada penangkapan suspek di sebuah bilik hotel. Ketika disoal siasat, suspek mengakui akan bertanggungjawab dan dia sanggup berkahwin dengan anak kandungnya sendiri. “Perbuatan itu memang tak senonoh tapi nak macam mana lagi, dah terlanjur Kalau disuruh bertanggungjawab, saya nak menikahi dia (mangsa),” kata suspek. Sumber: Tribun News


Ahli Majlis Daerah perlu prihatin keperluan rakyat – Christina

TAWAU, 1 Nov – Ahli Majlis Daerah perlu mengutamakan keperluan rakyat  dalam melaksanakan pembangunan, kata  Timbalan Ketua Menteri Sabah Datuk Christina Liew.

Beliau berkata mereka perlu kerap turun padang dan mengadakan aktiviti bagi memudahkan untuk menyelesaikan permasalahan dihadapi rakyat.

“Bahkan beri pemahaman kepada rakyat mengenai kesedaran mematuhi perundangan Pihak Berkuasa Tempatan (PBT) selain memfokuskan isu seperti air, elektrik, tanah dan kesihatan untuk diselesaikan,” katanya pada majlis angkat sumpah dan penyerahan watikah pelantikan Ahli Majlis Daerah Tawau sesi 2018-2020 di sini, hari ini.

Pada majlis itu, sebanyak 24 Ahli Majlis Daerah dan 12 Anggota Bersekutu untuk Tawau menerima watikah pelantikan masing-masing.

Liew yang juga Anggota Parlimen Tawau berkata Ahli Majlis Daerah juga perlu berperanan sebagai ejen menyuarakan kepentingan rakyat dan seterusnya memberi pemahaman kepada rakyat tentang dasar serta peraturan yang ditetapkan kerajaan.


Suspek Bunuh Rakan Kerana Bazir Air Dicekup

KINABATANGAN: Suspek dalam kes tetak rakan kerana membazir air berjaya ditangkap kira-kira 4 petang semalam di kawasan ladang sawit di Melangking, Sukau, Kinabatangan.

Ketua Polis Daerah Kinabatangan Dzulbaharin Ismail berkata, ketika ditangkap, lelaki itu sedang bersembunyi di bawah timbunan pelepah sawit.

Sebelum itu, pihak polis menerima makluman suspek ada datang ke perumahan pekerja ladang untuk meminta makanan pada Ahad.

Berdasarkan maklumat itu, gerakan mengesan suspek giat dijalankan di kawasan seperti dilaporkan dengan bantuan Unit Anjing Pengesan (K9) Ibu Pejabat Polis Daerah (IPD) Lahad Datu.

“Ketika ditemui, lelaki itu tidak berpakaian dan masih lagi memegang sebilah senjata tajam yang disyaki digunakan untuk menetak mangsa,” kata Dzulbaharin dalam kenyataan hari ini, seperti dilaporkan Harian Metro.

“Sebaik cuba ditangkap, suspek tidak bertindak agresif. Namun berjaya ditahan dan senjata sepanjang 76cm berjaya dirampas.”

Suspek dibawa ke Ibu Pejabat Polis Daerah (IPD) Kinabatangan untuk siasatan mengikut Seksyen 302 Kanun Keseksaan kerana membunuh.

Media sebelum ini melaporkan seorang lelaki warga asing maut ditetak rakan serumahnya dalam kejadian di sebuah rumah pekerja di kawasan ladang di Sukau, dekat sini, kelmarin.

Dalam kejadian kira-kira jam 5.30 petang itu, Lito Salibat yang berusia 30-an maut akibat kecederaan parah di bahagian perut selepas ditetak dengan parang.

Ketua Polis Daerah Kinabatangan Dzulbaharin Ismail berkata, siasatan awal mendapati punca pergaduhan adalah salah faham antara suspek dengan mangsa berkaitan tabiat penggunaan air di rumah mereka.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Empat Maut 4WD Bertembung Treler Di Kampung Paris 2, Kinabatangan

KINABATANGAN: Empat maut selepas kenderaan pacuan empat roda (4WD) dinaiki mereka bertembung sebuah lori treler di Jalan Lahad Datu – Kinabatangan berhampiran Kampung Paris 2, di sini hari ini.

Dalam kejadian kira-kira jam 1.40 tengah hari itu, Anita Anwar, 41; Nurdiana Tamsi, 57; Thambrin Beddu, 59 dan seorang lagi mangsa belum yang belum dikenal pasti identitinya disahkan meninggal dunia di lokasi kejadian.

Ketua Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah, Khatizah Rahaban, berkata kemalangan dipercayai berlaku selepas kenderaan 4WD berkenaan bertembung sebuah lori treler 10 tan.

“Pihak bomba menerima panggilan pada jam 1.47 tengah hari dan seramai tujuh anggota bomba dari Balai Bomba dan Penyelamat (BBP) Kinabatangan serta anggota Pasukan Bomba Sukarela (PBRS) Kampung Paris 2 dikejar ke lokasi kejadian.

“Sejurus tiba di lokasi kejadian, kenderaan 4WD itu didapati remuk teruk akibat impak pertembungan. Kesemua empat mangsa juga didapati tersepit dalam kenderaan berkenaan sebelum anggota bertugas bertindak mengeluarkan mereka,” katanya dalam satu kenyataan media, di sini hari ini.

Katanya, operasi ditamatkan kira-kira jam 3.50 petang sebelum kesemua mayat dihantar ke Unit Forensik Hospital Kinabatangan untuk bedah siasat.


Satu Maut Dua Cedera, Kereta Bertembung Di Jalan Tuaran Bypass

KOTA KINABALU: Seorang maut manakala dua lagi rakan cedera selepas kereta bertembung ketika melawan arus dalam kejadian di Jalan Tuaran Bypass, di sini, awal pagi hari ini.

Dalam kejadian kira-kira jam 1 pagi itu, pemandu Perodua Kancil, Florenni Dominic, 28, disahkan meninggal dunia di lokasi kejadian berhampiran Taman Puri Warisan, di sini.

Manakala dua penumpang Perodua Kancil dan pemandu kereta Perodua Alza parah dan dihantar ke Hospital Queen Elizabeth II (HQE II) untuk rawatan lanjut.

Ketua Bahagian Siasatan dan Penguatkuasaan Trafik (JSPT) Ibu Pejabat Polis Daerah (IPD) Kota Kinabalu, Deputi Superintendan Jo Ak Hang berkata, siasatan awal mendapati, kereta Perodua Alza yang dipandu seorang lelaki berusia 30 tahun berada di lorong kanan menghala ke Penampang.

Bagaimanapun katanya, sebaik tiba di lokasi, Perodua Kancil yang dipandu mangsa bersama dua penumpang tiba-tiba datang dari arah melawan arus.

“Pemandu Perodua Alza cuba mengelak namun disebabkan jarak terlalu dekat, kedua-dua kenderaan terus bertembung.

“Akibat kejadian itu, mangsa yang memandu Perodua Kancil meninggal dunia di tempat kejadian,” katanya ketika dihubungi, hari ini.

Jo berkata, mayat mangsa kemudian dihantar ke Jabatan Forensik HQE I, dan sampel darah mangsa akan diambil ketika bedah siasat dijalankan untuk dihantar ke Jabatan Kimia bagi analisis alkohol.

“Siasatan masih diteruskan dan meminta kerjasama orang ramai yang menyaksikan kejadian itu supaya tampil untuk membantu siasatan.

“Kes disiasat mengikut Seksyen 41(1) Akta Pengangkutan Jalan 1987,” katanya.

Sepasukan bomba dari Balai Bomba dan Penyelamat (BBP) Lintas turut berada di lokasi kejadian bagi membantu mengeluarkan mangsa yang tersepit. – Asiatimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Isteri diacu senapang, ditumbuk suami mabuk

BEAUFORT: Seorang wanita bukan saja diacukan senapang tetapi turut ditumbuk oleh suaminya yang mabuk dalam kejadian di Kampung Gorowot, Kuala Penyu, dekat sini, semalam.

Menurut sumber, dalam kejadian jam 9 malam itu, wanita berusia 30-an berkenaan baru pulang dari rumah ibunya apabila dia tiba-tiba dimarahi suaminya yang juga berusia 30-an, dalam keadaan mabuk.

Sumber berkata, berlaku pergaduhan antara pasangan suami isteri itu di hadapan anak mereka yang berusia lapan tahun.

Suspek kemudian bertindak mengambil senapang buatan sendiri yang disimpannya di bahagian dapur sebelum bertindak memasukkan peluru ke dalamnya dan menghalakan senjata itu ke arah isteri dan anaknya.

Bagaimanapun, wanita itu kemudian menjerit cuba mendapatkan pertolongan daripada jiran sebelum suaminya bertindak menyimpan senjata itu di dalam kereta sebelum menumbuk mulut wanita terbabit.

Wanita itu bersama anaknya berjaya melarikan diri ke rumah ibunya dan meminta bantuan sebelum bertindak melaporkan kepada polis.

Ketua Polis Daerah Beaufort, Deputi Superintendan Azmir Abd Razak, ketika dihubungi, mengesahkan bahawa pihaknya menerima laporan berhubung kejadian itu.

“Suspek adalah suaminya sendiri dan dipercayai dalam keadaan mabuk. Suspek sudah melarikan diri namun polis sedang mengesannya,” katanya. – Berita Harian


Parti Politik, NGO Kecam Penahanan 6 Aktivis Di Tawau

KOTA KINABALU: Beberapa parti politik dan pertubuhan bukan kerajaan (NGO) mengecam tindakan polis yang menahan enam aktivis kerana mengadakan demonstrasi di Kampung Muhibbah Raya, Tawau baru-baru ini.

Setiausaha Agung MUDA, Amir Hadi berkata, penahanan kesemua individu terbabit membuktikan kerajaan hari ini tidak menghormati hak kebebasan bersuara rakyat.

”Selain itu kerajaan juga dilihat gagal dalam pelaksanaan prosedur operasi standard (SOP) yang mampu mengekang penularan Covid-19 bagi menjaga kebajikan rakyat.

”Saya menggesa pihak polis supaya membebaskan segera kesemua yang ditahan semalam, dan menyelesaikan masalah kebajikan yang dihadapi penduduk.

”Difahamkan Kampung Muhibah diletakkan di bawah perintah kawalan pergerakan diperketatkan (PKPD) sejak lebih dua minggu lalu akibat penularan Covid-19.

“Namun mereka tidak diberikan sebarang bantuan kebajikan yang membuatkan kehidupan mereka terkesan,” katanya dalam kenyataan, semalam.

Sementara itu, Bersih 2.0 turut menyuarakan kebimbangan berhubung tindakan yang diambil membabitkan penahanan tujuh aktivis di Tawau semalam serta artis grafik, Fahmi Reza pada 23 April.

”Tindakan yang diambil kerajaan dilihat mencengkam kebebasan bersuara rakyat dengan dua insiden tangkapan aktivis, iaitu penahanan tujuh aktivis anak muda di Kampung Muhibbah Raya, Tawau, dan Fahmi Reza.

”Tangkapan aktivis selama dua hari berturut-turut ini menunjukkan bahawa kerajaan tidak menghormati Perkara 10 Perlembagaan Persekutuan yang melindungi kebebasan bersuara rakyat.

”Rakyat bawahan hanya mampu melaungkan suara bagi menyatakan kesusahan dan tuntutan mereka yang semakin hari semakin terhimpit.

“Bantahan rakyat sehingga turun ke jalanan menunjukkan bahawa keadaan semakin terdesak dan kerajaan perlu mendengar suara mereka,” kata jawatankuasa pemandu Bersih 2.0.

Dalam perkembangan sama, pengerusi Pertubuhan Kebajikan dan Pembangunan Masyarakat Sabah (PKPMS) Razeef Rakimin berkata, tujuh aktivis yang ditahan di Tawau tidak melakukan jenayah sebaliknya hanya membawa suara penduduk.

”Bagi saya, polis tidak perlu melakukan penahanan, sebaliknya hanya perlu mengawal suasana memandangkan demonstrasi berkenaan diadakan secara aman serta mematuhi penjarakan sosial.

”Demonstrasi itu simbolik kepada suara penduduk kawasan berkenaan yang mahu kerajaan menghentikan PKPD, seandainya kebajikan penduduk masih tidak dipedulikan.

”Saya ingin menggesa polis supaya melepaskan tujuh aktivis berkenaan yang tidak melakukan sebarang kesalahan jenayah, melainkan mengekspresi suara hati rakyat yang tidak terbela sepanjang pelaksanaan PKPD,” katanya ketika dihubungi. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Op Covid-19: PPM Gerakkan Aset Laksana Kawalan Perairan Sabah

KOTA KINABALU: Sebanyak 20 buah bot Pasukan Polis Marin (PPM) dengan kekuatan anggota seramai 322 orang digerakkan bagi melakukan kawalan di perairan laut Sabah seiring dengan usaha memerangani penularan wabak Covid-19.

Komander PPM Wilayah 4 Sabah, Asisten Komisioner Mohamad Pajeri Ali berkata, langkah menjaga dan mengawal keselamatan perairan Sabah itu dilakukan selaras dengan Seksyen 3(3) Akta Polis 1967 dalam mengekang dan memerangi jenayah rentas sempadan di perairan negara.

Dalam kawalan laut itu, tujuh daerah mewujudkan pusat pemeriksaan di laut bagi mengekang pergerakan penduduk pulau yang ingin ke bandar dan sebaliknya selaras dengan Op Covid-19.

Tujuh pusat pemeriksaan yang diwujudkan adalah di Laut Pulau Papan & Laut Patau-Patau di PPM Labuan; Laut Safma dan Laut Sepanggar, di PPM Kota Kinabalu; Laut Pelabuhan dan Pancang Esplanade di PPM Kudat; Laut Pulau Berhala dan Laut Pelabuhan di PPM Sandakan; Laut Pulau Sakar dan Laut Pelabuhan di PPM Lahad Datu; Laut Sum-Sum dan Laut Pelabuhan di PPM Semporna serta Laut Sabindo dan Laut Pelabuhan di PPM Tawau.

Mohamad Pajeri berkata, setakat ini tiada sebarang tangkapan dilakukan kerana PPM lebih kepada menjalankan langkah pencegahan bagi melarang orang ramai keluar rumah jika tiada keperluan penting. –BorneoToday


Varian Omicron Cetus Kluster Baharu Di Labuan

LABUAN: Jumlah kes baharu membabitkan varian Omicron yang mencetuskan kluster OKK Awang Besar Saudi di sini, meningkat daripada 13 kepada 18 kes setakat semalam, kata Pengarah Jabatan Kesihatan Labuan Dr Ismuni Bohari.

Beliau berkata, pihaknya kini bersiap sedia sepenuhnya untuk kemungkinan berlaku lonjakan kes baharu membabitkan varian itu, di samping menggesa orang ramai terus mematuhi prosedur operasi standard (SOP) Covid-19 dengan mengelak orang ramai dan mengamalkan penjarakan fizikal.

“Jumlah kes Covid-19 bertambah berikutan kemunculan kluster baharu ini, dan kami juga menjangkakan peningkatan kes dalam beberapa hari akan datang.

“Jangkaan peningkatan kes bukan sahaja disebabkan daripada kemasukan pengembara, tetapi kemungkinan besar juga daripada kalangan pelajar memandangkan sesi persekolahan dibuka semula minggu depan.

“Berikutan itu, kami memutuskan untuk membekukan cuti tahunan petugas kesihatan,” katanya kepada Bernama hari ini.

Sementara itu, menurut Dr Ismuni, seorang pelajar berasal dari Sabah di Kolej Matrikulasi Labuan yang dijadual memulakan semester baharu dikesan positif Covid-19 beberapa hari lalu.

“Pelajar berkenaan menjalani kuarantin dalam bilik, dan kami sentiasa memantau keadaan kesihatannya serta kemungkinan berlaku jangkitan dalam kalangan pelajar lain,” katanya.

Dr Ismuni berkata, selepas kejayaan mengekang wabak itu, Labuan menyaksikan trend yang masih turun naik bagi kes baharu Covid-19, dengan merekodkan dua digit kes baharu pada 2 Januari, sebelum turun kepada dua dan lima kes masing-masing pada 3 dan 4 Januari, kemudian meningkat semula kepada 15 kes pada 5 Januari dan 20 kes semalam.

“Daripada 20 kes yang kami laporkan semalam (6 Januari), 18 kes adalah daripada dua keluarga yang pulang dari Kelantan dan Sabah, ini menunjukkan pematuhan SOP semakin diambil ringan,” katanya.

Menurutnya sehubungan itu, petugas kesihatan (unit penguatkuasaan) ditugaskan untuk meningkatkan pemantauan terhadap pematuhan SOP, terutama di premis makanan dan minuman.

“Semua orang tidak akan terlepas daripada kompaun sekiranya didapati melanggar SOP kerana kami bukan sahaja menyasarkan pengusaha premis perniagaan, tetapi juga individu (pelawat dan pelanggan),” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


8 PATI Warga Filipina Ditahan Di Perairan Tawau

TAWAU: Lapan pendatang asing tanpa izin (PATI) warga Filipina ditahan Agensi Penguatkuasaan Maritim Malaysia (Maritim Malaysia) menerusi Ops Pluto Timur di kawasan perairan Kinabutan di sini, Isnin lalu.

Dalam kejadian jam 8.48 malam itu, mereka yang menaiki sebuah bot pam dikesan dalam keadaan mencurigakan oleh sepasukan bot peronda Maritim Malaysia di kawasan berkenaan.

Pengarah Zon Maritim Tawau, Kepten Maritim Siva Kumar Vengadasalam, berkata bot pam dengan nombor pendaftaran mencurigakan itu ditahan untuk pemeriksaan.

“Siasatan awal mendapati seorang juragan lelaki bersama tujuh penumpang membabitkan lima lelaki dan dua wanita masing-masing berusia antara 12 hingga 63 tahun tidak memiliki dokumen pengenalan diri yang sah.

“Kita percaya mereka cuba menyusup keluar ke Filipina menggunakan laluan haram yang tidak diwartakan,” katanya dalam kenyataan di sini, hari ini.

Siva Kumar berkata, pemeriksaan lanjut turut menemui satu tan baja jenis ammonium nitrat, 180 liter petrol dan tiga unit tong gas cecair petroleum (LPG) disyaki cuba diseludup dan dijual di negara jiran.

Katanya, semua suspek ditahan bersama barang rampasan termasuk bot pam dan tiga unit enjin dianggar bernilai RM14,000, sebelum dibawa ke jeti Maritim Malaysia Tawau untuk siasatan lanjut mengikut Akta Imigresen 1959/63 dan Enakmen Pelabuhan dan Dermaga Sabah (JPDS) 2002.

Siva Kumar menegaskan, Maritim Malaysia akan terus mempergiat tugas pemantauan, rondaan dan penguatkuasaan bagi mengekang perlanggaran undang-undang di laut, sekali gus memastikan perairan Sabah khususnya Tawau, selamat dan terkawal.

“Orang ramai boleh menghubungi Pusat Operasi Maritim Malaysia Tawau melalui talian 089-752115 atau MERS 999 yang beroperasi 24 jam untuk menyalurkan maklumat,” katanya.


Bagi anak teguk bir

COLOMBO: Seorang lelaki ditahan polis selepas memberi anaknya yang berusia setahun meneguk botol bir sebelum memuat naik aksi berkenaan di laman sosial.

Kejadian itu dipercayai dirakam di Meegalawa di daerah Anuradhapura dan lelaki itu dilihat memberi anaknya meneguk bir dari botol yang dipegangnya.

Lelaki itu dan beberapa rakannya juga dilihat ketawa apabila kanak-kanak berkenaan dilihat mencapai botol bir yang dihulur ke mulutnya.

Video itu kemudian dimuat naik di laman sosial dan mencetuskan kemarahan orang ramai yang bimbang dengan keselamatan kanak-kanak berkenaan.

Jurucakap polis berkata, itu ditangkap selepas pengguna media sosial membuat laporan polis selepas video berkenaan tular.

Tiga rakan lelaki itu juga ditangkap susulan kejadian yang berlaku di sebuah pantai di Meegalawa. – Agensi


Selain Kamal Adli, 4 Personaliti Turut Melamar Ketika Live Di TV, Seorang Kena Reject

Melamar merupakan satu proses yang menjadi kebiasaan bagi individu yang mahu berkahwin.

Melamar boleh dilakukan dengan pelbagai cara. Mengikut adat dan kesopanan masyarakat Melayu, biasanya proses melamar melibatkan campur tangan kedua belah pihak keluarga.

Namun ada yang memilih untuk melamar secara kejutan menggunakan platfom TV yang disaksikan hampir satu Malaysia.

Seperti yang terjadi baru-baru ini, pelakon terkenal, Kamal Adli membuat kejutan melamar Uqasha Senrose secara langsung ketika Anugerah MeleTOP Era 2020, 20 Disember lalu.

Lamaran itu dibuat ketika mereka berdua sedang menyampaikan anugerah, Kamal tiba-tiba melutut dan melafazkan lamarannya sehingga membuatkan Uqasha terkedu.

“Uqasha Senrose, sudikah awak menjadi isteri saya?” ujar Kamal sambil menyerahkan sebentuk cincin.

Terkejut dengan kejadian itu, Uqasha pada mulanya menganggap ia promosi untuk drama baharu mereka.

Namun, Kamal kemudiannya mengulangi soalan sama dan Uqasha tanpa ragu terus menjawab “Yes!” sebagai tanda setuju menerima.

Selain pasangan ini, beberapa aktres lain turut membuat lamaran secara live seperti;

1. Awal Ashaari dikatakan selebriti pertama membuat kejutan lamaran kepada kekasih hati secara langsung di layar kaca TV.

Awal atau nama sebenarnya Ahmad Awaluddin Ashaari melamar Scha Al-Yahya atau Sharifah Norazean Syed Mahadzir di set rakaman program Propaganza yang dihoskan oleh Reza Mohammad dan Marsha Milan Londoh pada 25 Mac 2012 lalu.

Difahamkan, ketika membuat kejutan lamaran itu, Awal dan Scha telah dijemput sebagai tetamu jemputan dan Awal mendedahkan dia sudah lama menunggu hari yang sesuai untuk melamar Scha.

Pernikahannya mereka diadakan pada 4 Mei 2012 di Hotel Pullman, Putrajaya dan kini telah dikurniakan seorang anak perempuan, Lara Alana dan bakal menimang cahaya mata kedua pada awal 2021.

2. Seorang lagi artis yang turut bertindak demikian ialah Hairul Azreen.

Hairul atau nama sebenarnya Hairul Azreen Idris melamar Hanis Zalikha Zainal yang dipertontonkan secara langsung menerusi pentas akhir Gegar Vaganza 2015 (GV2) yang berlangsung di Dewan Sri Putra, Bukit Jalil.

Hairul muncul di pentas itu menyertai barisan penari lain membuat persembahan bersama kumpulan Kristal menerusi lagu Marry Me, nyanyian asal Bruno Mars.

Kemudian, Jihan Muse dan Nabil Ahmad yang menjadi hos ketika itu menjemput Hanis naik ke pentas sebelum lamaran dibuat.

Namun, lamarannya ketika itu mendapat kecaman ramai kerana dikatakan tidak kena tempat dan agak keterlaluan dan memalukan.

Pasangan itu akhirnya disatukan di kediaman keluarga Hanis di Bukit Jelutong dan dinikahkah oleh bapa Hanis sendiri iaitu Imam Kedua Masjid Diraja Tengku Ampuan Jemaah, Ustaz Mohd Syuhud Razali pada 5 Jun 2015 dan kini mempunyai sepasang cahaya mata, Yusof Iskandar, 4, dan Alisa Aisyah, 1.

3. Sementara itu, di Amerika, seorang pembaca berita turut dilamar ketika sedang membaca berita terkini.

Kejadian pada 2013 itu dilaporkan Mail Online, tunang kepada pembaca berita Fox54, Jillian Pavlica ketika itu merampas ‘autocue studio’.

Pavlica tidak menyedari ketika itu dia membacakan berita terkini.

Namun ketika bersiaran live di TV, dia mulai membaca skrip, yang berbunyi, “Kami mempunyai berita terkini untuk diberitahu, Fox54 baru saja mengetahui bahawa pembaca berita Huntsville sedang dilamar dalam siaran langsung sekarang.”

Sebelum menyelesaikan skrip, penyiar yang terkejut mula tergamam ketika menyedari apa yang telah berlaku.

Ketika rakan-rakan penyampai meninggalkannya, tunang Pavlica, Vince, masuk ke studio.

Video siaran langsung menunjukkan lelaki itu memberitahu pasangannya,”Akhirnya semua berharap kami bersatu. Saya tidak dapat membayangkan, jika saya tidak dapat memilik kamu.

“Lelaki itu kemudian berlutut dengan satu kaki, sebelum berkata, “Jillian Pavlica, adakah anda akan menikahi saya.” Pavlica yang kelihatan jelas beremosi menjawab, “Ya”.

Sebelum itu, penerbit Nine O’Clock News, Dana Conley memberitahu Pavlica bahawa akan ada berita terkini.

Conley mengatakan kepada penyiar bahawa dia telah menulis skrip dan meletakkannya di autocue. Dana menyuruh Pavlica membacanya.

4. Namun lain pula yang terjadi kepada wartawan TV di Rusia ini.

Pada 2012, menurut laporan Kumparan, seorang wartawan TV yang sedang bertugas melaporkan berita di lokasi luar melamar gadis yang sedang membaca berita di TV.

Gadis pembaca berita itu kelihatan terkejut melihat tindakan lelaki itu dengan bercermin mata yang tiba-tiba mengeluarkan sesuatu dari poketnya.

Lelaki itu mengatakan bahawa dia ingin melamar gadis pembaca berita itu.

Dia segera mengeluarkan cincin dari sakunya dan berlutut sambil berkata dengan niat untuk melamar wanita itu.

Namun hampa kerana tidak mendapat jawapan, gadis itu seolah-olah tidak menerima lamaran lelaki itu.

Akibatnya, lelaki yang memakai tali leher menunduk dan terpaksa menanggung malu kerana tindakan itu dilakukan semasa ‘live’.

Difahamkan, ketiga-tiga artis negara kita yang membuat lamaran secara ‘live’ ini telah mendapat keizinan keluarga semua pihak terlebih dahulu.

Ternyata, semua lamaran yang dilakukan mereka mengundang pelbagai reaksi semua pihak. – SinarPlus

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


James Ratib Mungkin Berehat Jika Tiada Parti ‘Berminat’

KOTA KINABALU: Penyandang kerusi Dewan Undangan Negeri (Dun) Sugut, James Ratib berkata, beliau mungkin akan berehat daripada politik sekiranya tiada parti yang berminat menggunakan khidmatnya untuk bertanding di kawasan berkenaan.

Katanya, selepas keluar daripada Pertubuhan Kinabalu Progresif Bersatu (Upko), beliau kini belum berparti dan masih menjadi wakil rakyat Bebas, tetapi adalah mustahil baginya untuk bertanding atas tiket Bebas.

“Jika ada parti yang berminat untuk menggunakan khidmat saya di Sugut sudah pasti saya kan mempertimbangkan untuk bertanding, tetapi sekiranya tiada, maka saya tidak akan bertandinglah.

“Sebenarnya banyak juga (parti) yang tawar, tapi saya belum buat keputusan kerana jika ia dibuat terburu-buru nanti akan mengecewakan rakan yang lain,” katanya ketika dihubungi , hari ini.

Beliau berkata demikian ketika diminta mengulas mengenai hantarannya di Facebook yang menyatakan beliau mengucapkan selamat tinggal kepada arena politik.

Dalam hantarannya itu, James memuat naik gambar beliau yang berlatar belakangkan pokok durian dengan mesej ”Selamat tinggal politik, berebutlah kamu jadi YB’.

James berkata, hantarannya itu bukanlah bermaksud beliau menyerah kalah daripada politik kerana ia mempunyai maksud tersirat.

“Saya masih mempunyai sokongan kuat di Sugut dan saya calon ‘winnable’, tetapi jika tiada parti yang berminat maka saya berehatlah,” katanya.

James sebelum ini adalah penyandang kerusi DUN Sugut selama 2 penggal selepas memenanginya pada pilihan raya umum Ke-13 (PRU-13) dan 14.

Beliau yang bertanding atas tiket Barisan Nasional (BN) berjaya mempertahankan kawasan itu dengan majoriti sebanyak 1,521.

Sugut menewaskan 3 calon lain, iaitu daripada Warisan, Aspah Abdullah Sani, Mohd Arshad Abdul (Parti Perpaduan Rakyat Sabah), dan Ag Osman Asibih (Parti Kebangsaan Sabah).

Bagaimanapun, selepas kejatuhan kerajaan BN yang dipimpin Musa Aman, beliau keluar parti dan menyertai Upko untuk bersama kerajaan baru Sabah, ketika itu.

James juga adalah antara wakil rakyat terawal yang keluar parti kerajaan pimpinan Warisan bersama-sama seorang naib presiden Upko yang juga Adun Kuala Penyu, Limus Jury untuk menyokong kerajaan Perikatan Nasional (PN).

Beliau dilihat bersama-sama dengan sekumpulan Adun lain yang menyatakan sokongan kepada Musa Aman untuk mengambil alih kerajaan negeri, minggu lalu.

Bagaimanapun, usaha itu gagal apabila ketua menteri, Mohd Shafie Apdal, mengumumkan pembubaran Dewan Undangan Negeri (Dun) Sabah pada Khamis bagi membolehkan PRN diadakan. – FMT


Kemasukan Semula Rahim Ismail Tepat, Lebih Ramai Bekas Ahli UMNO Dijangka Menyusul – Rahman Dahlan

KOTA KINABALU: Ahli Majlis Tertinggi Umno, Datuk Abdul Rahman Dahlan menjangkakan lebih ramai mantan ahli Umno Sabah akan meninggalkan Parti Pribumi Bersatu Malaysia (Bersatu) dan kembali selepas melihat perubahan dalam Umno Sabah sekarang.

“Berita kepulangan Datuk Abdul Rahim Ismail, mantan Ketua Umno Bahagian Papar, ke pangkuan Umno Sabah amat dialu-alukan.

“Tahniah kepada Datuk Abdul Rahim kerana membuat keputusan nekad dan tepat untuk bersama kembali dengan Umno Sabah dalam perjuangannya.

“Saya jangkakan lebih ramai lagi mereka yang telah keluar dari Umno akan kembali berjuang dengan Umno Sabah memandangkan Umno Sabah telah terbukti banyak jasa membangunkan negeri Sabah dan menjaga kebajikan rakyat sejak 25 tahun ini,” kata Abdul Rahman dalam kenyataan pada hari ini.

Disamping itu, katanya mereka berminat kembali kepada perjuangan Umno Sabah kerana Umno Sabah bakal mendapat kelulusan autonomi politik pada perhimpunan agung Umno hujung tahun ini.

“Dengan adanya autonomi politik ini, Umno Sabah akan dibenarkan mengurus dan membuat keputusan pentadbiran dan politiknya tanpa campur tangan Umno Malaysia di Kuala Lumpur. Inilah yang mereka nanti-nantikan selama ini,” jelas Abdul Rahman yang juga pemangku Ketua Bahagian Umno Tuaran.

Beliau mengucapkan tahniah kepada Umno bahagian Papar yang berlapang dada dan berjiwa besar menerima kembali Abdul Rahim dalam satu perjuangan demi rakyat Sabah dan negeri.

Abdul Rahman mendakwa kewujudan Bersatu di Sabah bukan kerana satu perjuangan tetapi lebih kepada kepentingan masing-masing.

“Pada awalnya 21 Ketua Umno Bahagian Sabah, lima ahli parlimen Umno, sembilan ahli dewan undangan negeri Umno dan dua senator Umno melompat parti.

“Ini termasuk ramai ketua-ketua sayap wanita, pemuda dan puteri Umno. Mereka membuat perhitungan salah kononnya Umno Sabah akan mati dan bakal terkubur selepas PRU ke-14.

“Malangnya bila mereka melompat, mereka membawa sekali fail-fail pentadbiran Umno bahagian bersama mereka.

“Sepatutnya fail-fail pentadbiran Umno wajib diserahkan kepada pentadbiran baru bahagian. Fail-fail tersebut adalah hak Umno Sabah,” katanya.

Dakwa Abdul Rahman lagi, mereka mempunyai agenda tertentu bila mereka enggan menyerahkan fail tersebut kepada pentadbiran bahagian Umno Sabah yang baharu.

“Dengan adanya fail-fail pentadbiran Umno dalam tangan mereka, ramai ketua-ketua cawangan dan ahli biasa Umno secara tiba-tiba didaftar sebagai ahli Bersatu dengan menggunakan data peribadi yang ada dalam fail-fail pentadbiran Umno Sabah tersebut.

“Ramai ahli Umno yang terkejut dan marah kerana nama mereka didaftar sebagai ahli PPBM tanpa pengetahuan mereka,” kata beliau.

“Namun Allah SWT itu maha besar dan maha adil. Lebih ramai pemimpin meninggalkan Umno Sabah, lebih ramai pula orang baru memohon menjadi ahli Umno Sabah.

“Mereka amat kecewa dengan dasar-dasar kerajaan pusat dan kerajaan negeri yang bercelaru dan tidak berhala tuju,” katanya.

Menurut beliau, mesyuarat tahunan Umno Sabah yang sedang berlangsung sekarang ini di peringkat cawangan, sayap dan bahagian, tanpa diduga begitu meriah dan bersemangat.

“Hakikatnya Umno Sabah tidak mati dan terkubur. Umno Sabah terus hidup dengan iltizam dan semangat baru,” katanya.

Kelmarin Abdul Rahim mengumumkan meninggalkan Bersatu dan kembali kepada Umno kerana mendakwa Bersatu gagal menepati janji untuk menjadi lebih inklusif.


TERKINI: Tidak Lagi Tumpu Kompaun, Sesiapa Ditahan Ingkar PKP Akan Direman & Dihadapkan Ke Mahkamah Mulai Esok- Menteri

Putrajaya, 14 April – Kementerian Pertahanan akan memberi hukuman yang lebih berat kepada mereka yang ingkar Perintah Kawalan Pergerakan mulai esok.

Hal ini diumumkan oleh Menteri Pertahanan, Datuk Seri Ismail Sabri Yaakob dalam sidang media hari ini.

”Esok, PKP 3 akan dilaksanakan. Saya percaya, anggapan rakyat kepada tindakan polis adalah tindakan lebih keras dan tegas. Saya lihat, rakyat seolah-olah tidak peduli atau tidak takut kepada undang-undang yang kita ada hari ini.

”Mungkin, RM 1000 dianggap tidak begitu tinggi untuk menakutkan kepada mereka yang ingkar PKP ini. Oleh itu, kita bersetuju mulai esok, polis tidak lagi memberi tumpuan kepada kompoun.

“Mulai esok, sesiapa yang ditahan akan direman dan dihadapkan ke mahkamah. Biarlah mahkamah yang memutuskan kerana mengikut Seksyen 24 Akta 342 bahawa mahkamah boleh menghukum mereka tak lebih dua tahun penjara dan lima tahun penjara untuk kesalahan seterusnya,” katanya.

Setakat semalam, jumlah tangkapan kumulatif ingkar PKP adalah sebanyak 9,090 individu, manakala jumlah kompaun yang dikeluarkan adalah 4,036 kompoun.


Polis KK Buru Lima Penjenayah Aktif Pecah Rumah

KOTA KINABALU: Polis Kota Kinabalu giat menjalankan operasi mengesan sekumpulan lima penjenayah yang dikesan aktif melakukan pecah rumah sekitar bandar raya ini sepanjang tahun ini.

Ketua Polis Daerah Kota Kinabalu, Asisten Komisioner Mohd Zaidi Abdullah berkata, hasil siasatan, pihaknya percaya kumpulan penjenayah terbabit dalam sekurang-kurangnya 11 kes pecah rumah dan peti besi membabitkan kerugian hampir RM1 juta.

Katanya, berdasarkan siasatan dijalankan, pihaknya mengenal pasti kumpulan yang menaiki kereta berwarna gelap ini melakukan jenayah dengan mengenakan pakaian serba gelap iaitu ‘hoodie’ dan memakai pelitup muka.

“Kita percaya kumpulan ini melakukan perancangan rapi sebelum jenayah kumpulan berkenaan dijalankan.

“Mereka dipercayai mengenal pasti keadaan rumah, jalan keluar masuk dan sistem keselamatan rumah termasuk kamera litar tertutup (CCTV) sekitar perumahan berkenaan sebelum melakukan jenayah,” katanya.

Mohd Zaidi berkata demikian pada sidang media selepas sesi Dialog Keselamatan PDRM bersama JPPM, Ketua Kampung, ARS dan KRT sekitar bandar raya ini, di Ibu Pejabat Polis Daerah (IPD) Kota Kinabalu, hari ini.

Mohd Zaidi berkata, kes terbaru dilaporkan berlaku baru-baru ini di kawasan perumahan Lido, di sini, ketika pemilik rumah berada di luar daerah.

Katanya, kumpulan penjenayah terbabit didapati bertindak merosakkan sistem CCTV rumah mangsa sebelum melarikan barangan berharga.

“Antara kerugian yang dialami mangsa adalah kehilangan wang tunai sebanyak RM500,000 termasuk matawang asing, jam tangan berjenama Rolex dan beberapa lagi barangan berharga.

“Berdasarkan laporan kes pecah rumah sebelum ini, pelbagai kerugian dilaporkan termasuk kehilangan sepucuk pistol,” katanya.

Menurutnya, kumpulan berkenaan sudah dikenal pasti dan usaha memburu semua suspek sedang giat dijalankan.

Katanya, usaha pemantauan juga akan diperketatkan terutamanya menjelang cuti krismas dan tahun baharu nanti. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


12,528 Kes Baharu Covid-19 Hari Ini

PUTRAJAYA: Sebanyak 12,528 kes baharu Covid-19 dicatatkan hari ini, menjadikan keseluruhan 905,851 kes yang direkodkan berlaku dalam negara.

Jumlah kes baharu itu menurun 13 kes berbanding semalam, 12,541.

Ketua Pengarah Kesihatan Tan Sri Dr Noor Hisham Abdullah dalam perkongsian di Twitter berkata, Selangor mencatatkan kes tertinggi dengan 4,985 kes, diikuti Kuala Lumpur (1,740) Negeri Sembilan (1,280 kes), Kedah (701 kes), Sabah (647 kes), Johor (625 kes), Melaka (569 kes) dan Perak (428 kes).

“Pahang pula mencatatkan 317 kes, Sarawak (388 kes), Pulau Pinang (396 kes), Kelantan (211 kes), Terengganu (177 kes), Putrajaya (41 kes) dan Labuan (22 kes).

“Perlis pula mencatat satu kes Covid-19,” katanya.

Sebelum ini jumlah tertinggi kes harian yang pernah dicatatkan negara adalah 13,215 kes iaitu pada Khamis.


Covid-19: Kluster Baharu Babitkan Pekerja Tapak Pembinaan Di Teluk Likas

KOTA KINABALU: Sabah melaporkan satu lagi kluster baharu hari ini iaitu kluster Teluk yang membabitkan pekerja di tapak pembinaan yang terletak di Teluk Likas.

Sehingga kini sebanyak 30 kes positif membabitkan kluster ini telah dikesan.

Menteri Kerajaan Tempatan dan Perumahan Datuk Seri Panglima Masidi Manjun dalam satu kenyataan memaklumkan, untuk hari ini, sebanyak 319 kes positif dilaporkan di 18 daerah di Sabah.

Daerah Kota Kinabalu masih mencatatkan kes yang tinggi dengan 84 kes positif, diikuti dengan Tawau (48), Kudat (30), Tuaran (29), Semporna (26), Lahad Datu (23), Penampang (19), Sandakan (16), Papar (15) dan Putatan (11).

Sementara Kota Belud mencatatkan lima kes sementara tiga kes masing-masing di Kuala Penyu, Kunak dan Beaufort.

Manakala, satu kes masing-masing di Keningau, Beluran, Telupid dan Kota Marudu.

Hari ini sebanyak satu kes kematian baharu dilaporkan di Tawau dan keseluruhan kes kematian di Sabah sehingga kini adalah sebanyak 165 kes.

Sebanyak 543 kes pulih dilaporkan di Sabah hari ini.

Setakat ini, sebanyak 21,767 kes Covid-19 dilaporkan di Sabah, dengan 2,900 kes aktif yang sedang menerima rawatan dimana, 714 orang dirawat di hospital dan 2,186 orang di Pusat Kuarantin dan Rawatan Covid-19 (PKRC).

Terdapat 69 orang ditempatkan di Unit Rawatan Rapi (ICU) dan 20 orang memerlukan alat bantuan pernafasan.

Katanya, kapasiti katil di hospital dan PKRC seluruh Sabah ketika ini adalah sebanyak 6,551 katil, iaitu 1,010 di hospital dan 5,541 katil di PKRC. Kadar penggunaan katil adalah 44.26 peratus. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Keluarga mangsa culik Abu Sayyaf reda kematian Jari

SANDAKAN: Keluarga mangsa culik kumpulan pengganas Abu Sayyaf, Jari Abdullah, 34, reda dengan pemergian arwah yang meninggal dunia akibat terkena tembakan kumpulan pengganas itu di pulau Simusa, Selatan Filipina pada 4 April lepas.

“Kami memang sedih, tetapi apa boleh buat. Itulah ajalnya. Kami menerima dengan reda (pemergiannya),” kata ibu mangsa Zuana Laudiato, 54, ketika ditemui pemberita selepas jenazah tiba di sini semalam.

Zuana, yang diiringi wakil Kementerian Luar ke Filipina sejak 5 April lepas, memberitahu setibanya di pusat perubatan swasta di Zamboanga, Filipina di mana anaknya sedang bertarung nyawa dengan alat bantuan pernafasan, beliau membuat keputusan agar anaknya tidak lagi bergantung dengan alat bantuan itu.

“Arwah sudah tidak ada lagi. Hanya bergantung dengan oksigen. Memang kedatangan saya ke pusat perubatan untuk kebenaran buka alat bantuan pernafasan,” katanya.

Zuana berkata keluarganya akan menjaga balu arwah Nadin Junianti Najiri, 25, yang merupakan rakyat Indonesia, termasuk menyekolahkan tiga anak arwah masing-masing berumur 1, 5, dan 7 tahun.

“Saya puas hati kerana saya dapat melihat jasad suami saya untuk kali terakhir,” kata Nadin Junianti.

Allahyarham Jari dikebumikan di Tanah Perkuburan Islam Kampung Sim-Sim di sini kira-kira 9.30 pagi semalam selepas dimandikan dan disolatkan di Surau Alfurqan Kampung Sim-Sim di sini.

Turut hadir Pembantu Menteri kepada Ketua Menteri Sabah Ariffin Asgali.

Ariffin berkata kerajaan akan melihat keperluan keluarga mangsa dan akan menghulurkan bantuan bagi meringankan beban keluarga mangsa.

Jenazah tiba di Lapangan Terbang Sandakan kira-kira jam 7.50 pagi semalam dengan pesawat Malaysia Airlines.

Mangsa, seorang nelayan, diculik bersama dua lagi nelayan – Heri Ardiansyah, 19, dan Hariadin, 45, yang kedua-duanya rakyat Indonesia, di perairan Pegasus Reef, Kinabatangan pada 6 Dis lepas.

Pada 4 April lepas, Allahyarham Jari terkena tembakan anggota Abu Sayyaf semasa cuba melarikan diri selepas pertempuran antara kumpulan penjenayah rentas sempadan itu dengan tentera Filipina di Pulau Simusa, Sulu.

Pada keesokan harinya (5 April), dalam pertempuran antara tentera dan penculik Abu Sayyaf di laut, Hariadin dilaporkan meninggal dunia manakala Heri berjaya diselamatkan. – Bernama


Bomba Sabah Cari Lelaki Hilang Dalam Hutan Di Tuaran

KOTA KINABALU, 20 Sept : Jabatan Bomba dan Penyelamat Malaysia (JBPM) Sabah hari ini mengaktifkan operasi mencari dan menyelamat (SAR) seorang lelaki yang dilaporkan hilang di kawasan hutan berhampiran Kampung Giling, Tuaran, sejak 11 Sept lepas.

Penolong Pengarah Bahagian Operasi jabatan itu Misran Bisara ketika dihubungi Bernama berkata operasi itu diaktifkan sejurus pihaknya menerima laporan berhubung kejadian itu pada 12.22 tengah hari tadi.

Beliau berkata lelaki berkenaan, Tuin Lohohan, 32, hilang di kawasan hutan dan menurut ahli keluarganya kali terakhir beliau dilihat ialah pada 10 pagi, 11 Sept.

“Tujuan mangsa masuk ke hutan tidak diketahui dan sehingga hari ini mangsa belum pulang ke rumah,” katanya

Operasi yang turut disertai Unit Anjing Pengesan (K9) Balai Bomba Penyelamat Tuaran itu sedang giat dijalankan dan akan ditangguhkan apabila keadaan gelap serta disambung semula esok, katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Siat kulit mayat

Toronto: Seorang wanita akan menyiat kulit mayat suaminya untuk memenuhi hasrat terakhir lelaki itu supaya tatu pada badannya diawet dan dipamerkan sebagai perhiasan di rumahnya.

Cheryl Wenzel berkata, mendiang suaminya Chris, 41, yang juga pelukis tatu membuat permintaan itu sebaik mengetahui hayatnya sudah tidak lama.

Tujuannya adalah supaya anak cucunya dapat terus melihat karya seni berkenaan selepas kematiannya.

Cheryl memberitahu The Globe and Mail: “Memang saya agak terkejut dengan permintaannya itu, tetapi saya anggapnya begitu unik. Tak kira apapun caranya, saya akan pastikan permintaan terakhirnya itu dilaksanakan.

“Kita lazim menggantung gambar pada dinding. Jadi apa salahnya tatu? Ia amalan ribuan tahun dan ini cara untuk memeliharanya.”

CTV Saskatoon melaporkan, Chris menghidap kolitis ulseratif, iaitu penyakit yang mengakibatkan degupan jantung laju atau tidak teratur. Dia meninggal dunia ketika tidur pada Oktober lalu selepas mengadu sakit dada.

Cheryl berjaya menemui satu keluarga di Amerika Syarikat yang menjalankan perniagaan mengawet dan memelihara tatu daripada mayat.

Pemilik Save My Ink Forever, Kyle Sherwood berkata: “Tatu ‘menceritakan’ personaliti seseorang. Untuk seseorang mencacah lukisan pada badannya bererti seni itu akan dilihat sepanjang hayatnya. Jadi sudah pasti ia membawa maksud penting untuknya.

“Jika karya oleh Picasso, contohnya, sudah pasti pemiliknya tidak akan membakar atau menanamnya. Begitulah juga tatu.”

Susulan itu, Sherwood dan kakitangannya akan menghabiskan tiga bulan untuk proses rumit yang turut memerlukan pembedahan bagi mengawet tatu Chris.

Sherwood berkata, projek itu pemeliharaan tatu terbesar pernah dilakukan di Amerika Utara.

Chris memilik studio Electric Underground Tattoo dengan tatu pertamanya dilakukan ketika berusia tujuh tahun pada kulit ibu saudaranya.

Dia dilaporkan amat dihormati di Saskatoon kerana hasil kerjanya.

Sementara itu, Cheryl, yang juga pernah dicacah oleh Chris berkata, dia akan membuat perkara sama apabila mati, dengan mengawet tatunya untuk dipamerkan di sebelah tatu suaminya. – Agensi


Pelajar Perempuan Parah Diseret Kereta

TAWAU: Seorang pelajar perempuan tingkatan empat parah selepas diseret sejauh 30 meter dalam kemalangan di Jalan Damai, berhampiran bulatan Kampung Titingan, di sini, semalam.

Dalam kejadian kira-kira jam 1 tengah hari, Nurhalizah Mohd Jaddu, 17, membonceng motosikal ditunggang bapa saudaranya sebelum kenderaan itu dirempuh sebuah kereta Proton Saga dipandu seorang lelaki berusia 52 tahun.

Ketua Polis Daerah Tawau, Asisten Komisioner Peter Umbuas, berkata ketika kejadian, mangsa dan bapa saudaranya yang turut cedera dalam perjalanan pulang ke rumahnya di Kampung Titingan manakala pemandu kereta juga melalui jalan arah yang sama.

Beliau berkata, ketika bapa saudara mangsa mahu membelok ke kiri menuju Kampung Titingan, pemandu kereta terbabit tertekan pedal minyak sehingga melanggar motosikal berkenaan yang berada di hadapannya sebelum terbabas ke dalam kawasan paya.

“Akibat perlanggaran itu, pembonceng motosikal (Nurhalizah) terperosok di bahagian bawah kereta Proton Saga berkenaan dan diseret sehingga ke kawasan paya manakala penunggang tercampak di atas jalan raya,” katanya dalam kenyataan, di sini, hari ini.

Peter berkata, mangsa dan bapa saudaranya masing-masing mengalami kecederaan dan pendarahan di bahagian kepala sebelum dihantar ke unit kecemasan Hospital Tawau.

Katanya, pemandu kereta bagaimanapun tidak mengalami sebarang kecederaan dan ditahan untuk siasatan lanjut.

“Kes disiasat mengikut Seksyen 43 Akta Pengangkutan Jalan (APJ) 1987,” katanya.


‘Long Tiger’ Ditahan Bersama ‘Pondan’, 13 Hari Selepas Lolos

KUALA LUMPUR: Seorang lelaki etnik Rohingya dikenali sebagai “Long Tiger” yang dilaporkan melarikan diri dari lokap Mahkamah Tangkak, di Johor, diberkas bersama seorang pondan di sebuah rumah di Sungai Petani, Kedah, hari ini.

Semasa tangkapan pada jam 3.15 petang oleh polis Bukit Aman itu, Long Tiger mengalami beberapa kecederaan selepas tergelincir dari bumbung rumah.

Pemeriksaan di rumah itu, polis menahan seorang pondan berusia 46 tahun.

Pengarah Jabatan Siasatan Jenayah (JSJ) Bukit Aman Abd Jalil Hassan, mengesahkan lelaki berketurunan Rohingya itu, berjaya ditahan.

Jalil berkata, tangkapan dilakukan dalam satu operasi khas yang dilaksanakan bagi memburunya.

“Ya, dia ditahan di Sungai Petani. Ketua Polis Johor akan keluarkan kenyataan mengenai perkara itu,” katanya menurut laporan Utusan.

Terdahulu Long Tiger atau nama sebenarnya Abdul Hamim Ab Hamid, 32, bertindak meloloskan diri melalui pintu utama Mahkamah Majistret Tangkak sebelum perbicaraan terhadapnya di bawah Seksyen 388 Kanun Keseksaan bermula.

Baru-baru ini, polis menahan sepasang suami isteri yang disyaki rakan subahat kepada Long Tiger.

Pasangan warga tempatan berusia 41 dan 43 tahun itu ditahan di Balai Polis Bukit Gambir, kira-kira 12.30 tengah malam.

Malah, dua daripada empat anggota polis yang ditahan sebelum ini terlibat secara langsung dengan aspek kecuaian sehingga Long Tiger meloloskan diri kini ditahan kerja sehingga habis proses rayuan sebelum tindakan selanjutnya diambil.

Sementara itu, Long Tiger juga masih mempunyai status perbicaraan di Mahkamah Sesyen Muar membabitkan kesalahan rogol di bawah Seksyen 376 Kanun Keseksaan dan kini disiasat mengikut Seksyen 224 kanun sama kerana lari daripada tahanan. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ular sawa lebih 100 kg ditangkap di belakang rumah di Labuan

LABUAN, 26 Dis – Jabatan Bomba dan Penyelamat Malaysia berjaya menangkap seekor ular sawa yang beratnya melebihi 100 kilogram dan 3.35 meter panjang, di belakang sebuah rumah di Kampung Layangan, di sini, semalam.

Ketua Balai Bomba dan Penyelamat Layangan Muhamad Azman Awang berkata pihak bomba menerima panggilan mengenai kehadiran reptilia itu pada pukul 1.17 petang dan anggotanya mengambil masa hanya lima minit untuknya.

“Panjangnya 11 kaki (3.35 meter) dan beratnya lebih daripada 100 kilogram …ular sawa itu akan diserahkan kepada Jabatan Hidupan Liar,” katanya kepada Bernama.

Muhamad Azman berkata sebanyak 72 ekor ular termasuk ular tedung telah ditangkap dan diserahkan kepada Jabatan Hidupan Liar.


Penanam Bunga Ros Di Kundasang Digesa Terokai Industri Minyak Wangi

KOTA KINABALU: Haruman semerbak bunga ros di kaki Gunung Kinabalu menarik minat Ketua Menteri Sabah, Datuk Seri Mohd Shafie Apdal, dan menggesa industri minyak wangi dikembangkan di sini.

Beliau mahu para petani yang menanam bunga mawar tempatan untuk mempertimbangkan memindahkan perniagaan mereka dengan mengembangkan industri minyak wangi dan bukan semata-mata tertumpu kepada penjualan bunga ros.

“Saya mengunjungi kawasan penanaman bunga mawar dan suka dengan baunya yang sangat harum. Anda dapat melihat bahawa bunga mawar di sini berkualiti tinggi.

“Oleh itu penanam bunga ini mesti mempertimbangkan untuk mengembangkan industri minyak wangi dan wangi-wangian,” katanya kepada wartawan pada Sabtu, selepas melancarkan Taman Pengeluaran Makanan Lestari Mesilou di Kundasang.

Ketua Menteri itu menambah, cuaca sejuk yang sesuai di dataran tinggi itu membantu menghasilkan bunga mawar berkualiti tinggi yang dapat diterokai lebih jauh bersama dengan penanaman sayur-sayuran dataran tinggi, yang sudah pun dieksport ke luar negeri.

Shafie berkata, kerajaan negeri di bawah Pelan Pembangunan Pertanian untuk tahun 2021-2030 memberi fokus kepada pengembangan di sektor pertanian, di mana pelan itu mendorong petani untuk mengembangkan produk bernilai tambah.

Beliau berkata, sektor pertanian menyediakan peluang pekerjaan yang mencukupi manakala perniagaan boleh berkembang kerana ada pasaran untuk produk makanan segar. Ia bukan saja dijual di negeri ini tetapi tetapi juga eksport.

“Para belia kita tidak boleh bergantung kepada pekerjaan kolar putih. Mereka perlu mempertimbangkan untuk memasuki sektor pertanian,” katanya, menambah bahawa beberapa orang yang terbabit dengan taman makanan Mesilou memberitahunya, mereka mampu memperoleh di antara RM10,000 hingga RM15,000 sebulan.

“Ini pendapatan lebih baik dibandingkan dengan bekerja dengan kerajaan, di mana mereka hanya mendapat gaji sekitar RM3,000,” tambahnya.

Taman Mesilou yang mempunyai keluasan 18 hektar, dibahagi kepada lapan lot dan sudah beroperasi sejak Januari tahun lalu. Antara sayur-sayuran yang ditanam ialah timun, kapsikum merah, tomato dan tomato ceri. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Mabuk Cabul Anak Rakan Yang Didur Di Sebelah Anaknya

Bukannya mahu melindungi, malah lelaki ini mencabul kanak-kanak perempuan berusia 9 tahun yang menumpang di rumahnya selepas minum minuman keras.

Suspek berusia 33 tahun yang dipengaruhi alkohol mencabul anak kepada rakannya yang menumpang di rumahnya buat sementara pada jam 2.10 pagi, 21 November 2019.

Menurut suspek yang berasal dari Kecamatan Bukit Kecil Palembang, Indonesia itu mengaku mencabul mangsa selepas dia menonton perlawanan bola sepak di rumah jirannya.

“Waktu itu saya pulang ke rumah selepas habis tengok bola di rumah jiran dan keadaan saya pada ketika itu dibawah pengaruh alkohol.

“Tiba di rumah, saya ternampak mangsa sedang tidur.

Mungkin kerana di bawah pengaruh alkohol, saya tergoda dan mencabul mangsa dengan mencium dan menggigit dadanya sehingga mangsa terjaga dari tidur,” katanya.

Suspek mengakui perbuatannya itu salah, apatah lagi ketika di bawah pengaruh alkohol.

“Yang saya buat itu salah, saya silap dan malu dengan anak saya yang pada ketika kejadian dia tidur di sebelah mangsa,” katanya yang sudah menyesal.

Disebabkan itu, suspek menyerah diri di Balai Polis Resor Besar Kota untuk tindakan lanjut.

Akibat dari perbuatannya itu, suspek kini berdepan dengan tindakan undang-undang.

Sebelum itu, mangsa menceritakan perbuatan suspek kepada ibunya, Sri Hayani, 43, yang berang dan berdepan dengan suspek.

“Adik saya dan penduduk sudah emosi dan mahu saja mengajar suspek tetapi kemarahan mereka dapat diredakan dan suspek dibawa ke balai polis,” katanya.

Sementara itu, mangsa kini mengalami trauma dan ketakutan apatah lagi apabila melihat suspek.


Lubang lumpur panas, api selepas gempa

PENDUDUK gempar dengan penemuan satu lopak yang menghamburkan lumpur panas dan api setinggi dua meter di Desa Salugatta, Mamuju Tengah, Sulawesi Barat.

Fenomena itu berlaku sehari selepas gempa bumi kuat dan tsunami yang melanda bandar Palu di Sulawesi Tengah, Jumaat lalu.

Menurut laporan Patroli Indosiar, hari ini, lubang yang menghamburkan lumpur panas dan api itu ditemui ladang kelapa sawit PT Surya Raya Lestari di Desa Salugatta, Kecamatan Budong-Budong, Sulawesi Barat.

Pada mulanya penduduk menemui satu lubang seluas satu meter yang kelihatan seperti perigi.

Bagaimanapun, Sabtu lalu lubang itu menghamburkan lumpur panas dan api setinggi dua meter.

Bagi mengelak sebarang kejadian tidak diingini berlaku, pihak berkuasa melarang penduduk daripada menghampiri kawasan berkenaan.


USNO Parti Terbaharu Sertai GRS, Yang Lain Tunggu Dulu, Kata Hajiji

KOTA KINABALU :  Pertubuhan Kebangsaan Sabah Bersatu (USNO) hari ini diterima masuk sebagai parti komponen baharu Gabungan Rakyat Sabah (GRS), kata Pengerusi GRS Datuk Seri Hajiji Noor.

Ketua Menteri Sabah itu berkata keputusan berkenaan diputuskan mesyuarat Majlis Tertinggi GRS yang dipengerusikannya hari ini.

Dalam pada itu, beliau berkata permohonan sama daripada tiga parti lagi iaitu Parti Kesejahteraan Demokratik Masyarakat (KDM), Parti Liberal Demokratik (LDP), dan Parti Cinta Sabah (PCS) buat masa ini masih belum diputuskan.

“Kita amat menghargai permohonan mereka (KDM, LDP dan PCS) untuk sertai GRS, namun kita secara konsensus berpendapat perlukan sedikit masa untuk berinteraksi dan tingkatkan persefahaman, kita perlu kenal antara satu sama lain dengan lebih baik dahulu.

“Permohonan mereka diterima satu dua bulan yang lepas, tetapi rasionalnya kita terima USNO kerana memohon lebih setahun lalu, bagaimanapun kita juga akan libatkan KDM, LDP dan PCS dalam aktiviti GRS nanti,” katanya pada sidang media di Menara Kinabalu di sini hari ini.

Turut hadir Presiden Parti Bersatu Sabah (PBS) Datuk Seri Dr Maximus Ongkili, Presiden Parti Solidariti Tanah Airku Sabah (STAR) Datuk Seri Dr Jeffrey Kitingan, dan Presiden Parti Maju Sabah (SAPP) Datuk Yong Teck Lee.

GRS yang didaftarkan sebagai gabungan politik rasmi Mac lepas dianggotai Bersatu Sabah, PBS, STAR, SAPP dan  terbaharu USNO hari ini.

Ditanya mengenai kerjasama dengan PN, Hajiji secara ringkas berkata tumpuan buat masa ini adalah untuk memantapkan kerjasama antara parti komponen GRS.

Dalam pada itu, beliau berkata Majlis Tertinggi GRS juga bersetuju untuk membentuk sebuah jawatankuasa kerjasama solidariti antara GRS dan Barisan Nasional (BN), yang pada masa ini menjalin kerjasama erat dalam Kerajaan Sabah.

“Tujuan kita adalah untuk satukan parti-parti dalam GRS dan BN ini supaya kita menghadapi pilihan raya parlimen ini (Pilihan Raya Umum Ke-15) secara bersama-sama, kalau boleh tiada pertembungan antara GRS dan BN,” katanya.

Sementara itu, Hajiji berkata GRS akan dilancarkan secara rasmi dalam satu majlis yang akan diadakan di Pusat Konvensyen Antarabangsa Sabah (SICC) di sini, 26 Mei depan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Siar serangan secara langsung

Christchurch (New Zealand): Penyerang bersenjata yang melepaskan tembakan rambang di sebuah masjid di bandar ini ketika jemaah sedang bersolat Jumaat dan membunuh beberapa mangsa dipercayai turut menyiarkan secara langsung serangan itu di media sosial.

Satu akaun twitter dengan nama Jack Dawkins menyiarkan video yang memaparkan seorang lelaki menggunakan senjata automatik melepaskan tembakan dalam sebuah masjid.

Video itu turut tertera “amaran rakaman sensitif “ dan tanda pagar Christchurch.

Sementara itu, pihak berkuasa New Zealand melaporkan sekurang-kurangnya enam orang dilaporkan maut dan berpuluh-puluh lagi cedera dalam satu kejadian tembakan rambang di Masjid al Noor itu.

Ketika kejadian masjid itu penuh dengan jemaah termasuk anggota pasukan kriket Bangladesh tetapi semua pemain pasukan itu tidak cedera.

Polis dilaporkan mengepung bandar itu bagi mengesan suspek lelaki berpakaian celoreng dan bersenjatakan raifal automatik.

The Guardian melaporkan, Sebuah kereta jenis Subaru yang dipercayai mengandungi bom merempuh sebuah lagi masjid. – Agensi

MASJID di Christchurch menjadi sasaran. FOTO/AGENSI


Pekerja Binaan Maut Tertimbus Tanah Runtuh

KOTA KINABALU: Seorang pekerja binaan warga Indonesia maut selepas tertimbus tanah di Jalan Lama Tuaran, Bandar Sierra, di sini, petang tadi.

Dalam kejadian kira-kira 4 petang itu, Sukirman Rappe, 43, dikatakan menjalankan kerja pengambilan tanah menggunakan jengkaut di lokasi berkenaan.

Bagaimanapun, tanah di kawasan berkenaan tiba-tiba runtuh sehingga menyebabkan mangsa tersepit di celah runtuhan.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah dalam kenyataannya berkata, pihaknya menerima panggilan kecemasan pada jam 4.09 petang.

Katanya, sepasukan lapan anggota bomba dikerah ke lokasi kejadian bersama sebuah jentera dan Unit Bantuan Perkhidmatan Kecemasan (ERMS).

“Sebaik tiba di lokasi kejadian, mangsa didapati tersepit di dalam runtuhan tanah dan operasi menyelamatkan mangsa segera dijalankan.

“Mangsa akhirnya berjaya dikeluarkan pada 5.12 petang oleh pasukan bomba namun disahkan meninggal dunia oleh pegawai perubatan Kementerian Kesihatan Malaysia (KKM) di lokasi kejadian,” katanya.

Menurut kenyataan itu, mayat mangsa diserahkan kepada polis untuk tindakan susulan. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Catat Rekod Tertinggi Dengan 2,052 Kes Baharu Covid-19

KOTA KINABALU: Sabah mencatatkan rekod tertinggi hari ini dengan 2,052 kes Covid-19 dilaporkan dalam tempoh 24 jam lalu.

Menteri Kerajaan Tempatan dan Perumahan Sabah, Masidi Manjun, berkata penularan jangkitan di dua tempat kerja punca jumlah kes Covid-19 di negeri itu melambung.

“Selain warga tempatan, pekerja terbabit juga terdiri daripada warga Filipina dan China.

“Ia membabitkan pekerja pelantar minyak yang didapati positif selepas ujian saringan di tempat kerja, manakala pekerja di tapak binaan Hyatt Centric membabitkan penularan di rumah kongsi mereka.

“Selain itu, beberapa daerah lain juga mengalami penambahan kes baharu yang tinggi, iaitu Tuaran sebanyak 126 kes, Tawau (178), Beaufort (86), Kota Belud (84), Lahad Datu (50), Ranau (44), Telupid (77), Sipitang (46) dan Tongod (21).”

Daripada keseluruhan kes baharu itu Masidi berkata, 914 kes atau 44.5% membabitkan saringan kontak rapat, saringan bergejala (440), kluster aktif (91), saringan bersasar (71) dan lain-lain kategori (296).

Katanya, 750 orang atau 35% daripada keseluruhan kes baharu itu dalam Kategori 1, manakala 914 orang atau 44.5% dalam Kategori 2.

“Seramai 22 orang lagi dalam Kategori 3, manakala Kategori 4 dan 5 masing-masing enam dan dua orang.

“Satu kluster baharu turut dikesan di Sabah hari ini, iaitu kluster Linting di Kuala Penyu,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bekalan Ayam Di Sabah Mencukupi Menjelang Sambutan Pesta Kaamatan

KOTA KINABALU, 29 Mei : Bekalan daging ayam mentah di Sabah mencukupi khususnya menjelang sambutan perayaan Pesta Kaamatan yang akan disambut esok hingga 31 Mei, kata Pengarah Pejabat Kementerian Perdagangan Dalam Negeri dan Hal Ehwal Pengguna Sabah (PPDNHEP) Georgie Abas.

Beliau berkata orang ramai tidak perlu membuat pembelian panik, memandangkan bekalan ayam mentah yang sedia ada mencukupi, selepas hasil pemeriksaan mendapati bekalan daging ayam masih boleh diperoleh di pasar-pasar utama, pasar raya dan kedai runcit.

“Di Sabah terdapat 19 penternak ayam pedaging utama yang boleh mengeluarkan tiga juta ayam sebulan, dan dianggarkan purata mampu mengeluarkan 100,000 ekor ayam sehari, sementara bekalan ayam dihantar ke pasar raya utama antara 100 hingga 300 ekor daging ayam sehari,” katanya menerusi kenyataan media di sini hari ini.

Georgie berkata pemeriksaan dan pemantauan bekalan ayam termasuk barangan keperluan asas yang lain telah dijalankan untuk memastikan bekalan barangan keperluan asas tidak terputus dan dijual pada harga yang berpatutan.

Beliau berkata kepak ayam juga turut disenaraikan sebagai barang harga terkawal di bawah Skim Harga Maksimum Musim Perayaan (SHMMP) Pesta Kaamatan berkuat kuasa  27 Mei hingga 2 Jun depan.

Katanya penentuan Harga Maksimum Bagi Ayam dan Telur Ayam (PHMAT) yang dilaksanakan sejak 5 Februari lepas hingga 5 Jun ini turut merekodkan sebanyak 58 kes setakat semalam, yang berkaitan dengan kesalahan tidak mematuhi pelaksanaan PHMAT.

Menurutnya jumlah keseluruhan nilai rampasan bagi 58 kes terbabit adalah RM11,949 dan kesemua kes telah dikompaun dengan jumlah nilai kompaun keseluruhan ialah RM9,200.

Georgie berkata tindakan perundangan akan diambil di bawah Akta Kawalan Harga dan Anti Pencatutan (AKHAP) 2011 sekiranya seseorang peniaga itu didapati menaikkan harga barang dengan niat untuk mengambil keuntungan berlebihan.

Beliau berkata pengguna yang mempunyai sebarang maklumat berkenaan salah laku peniaga, boleh melaporkan kepada pihak KPDNHEP berserta maklumat yang lengkap melalui beberapa saluran.

“Antara saluran berkenaan ialah melalui aplikasi WhatsApp di nombor 019-279 4317 atau 019-848 8000, e-aduan.kpdnhep.gov.my, pusat panggilan 1-800-886-800, [email protected], Ez ADU KPDNHEP dan Pusat Arahan Penguatkuasaan (ECC) 03-8882 6088/6245,” katanya. – BERNAMA


Kota Belud isytihar bencana alam kemarau

BERIKUTAN cuaca panas dan ketiadaan hujan lebih dua minggu lalu, Pejabat Daerah Kota Belud semalam, mengisytiharkan bencana alam kemarau di daerah berkenaan.

Pegawai Daerah Kota Belud, Abdul Gari Itam berkata, sebuah kampung turut terjejas iaitu Kampung Puhus di Dewan Undangan Negeri (DUN) Kadamaian yang bergantung sepenuhnya kepada air graviti.

“Setakat ini hanya satu kampung terjejas iaitu Kampung Puhus yang mempunyai 34 rumah atau lebih 200 penduduk dan terletak kira-kira 23 kilometer (km) dari pekan.

“Kampung ini bergantung sepenuhnya kepada air graviti. Bagaimanapun, ketiadaan hujan lebih dua minggu lalu, menyebabkan kawasan tadahan air graviti terjejas,” katanya hari ini.

Pengisytiharan bencana alam kemarau bagi Daerah Kota Belud dibuat oleh Pejabat Daerah Kota Belud melalui Pegawai Daerah Kota Belud, pada jam 3 petang semalam.

Mengulas lanjut, Abdul Gari berkata, penghantaran bekalan air yang pertama ke kampung itu sudah mula dilakukan petang semalam.

“Kita akan membuat penghantaran air dalam dua hingga tiga kali seminggu ke Kampung Puhus.

“Selain menghantar air ke Kampung Puhus, kita turut menerima permintaan daripada sebuah sekolah menengah untuk menghantar bekalan air hari ini. Mungkin ini untuk keperluan asrama,” katanya.

Dalam pada itu, Abdul Gari tidak menolak kemungkinan lebih banyak lagi kampung di daerah itu akan terjejas akibat musim kemarau ini.

“Jika kemarau berterusan dan tiada hujan dalam beberapa hari ini, kita menjangkakan lebih banyak lagi kampung akan menghadapi masalah air,” katanya. – Harian Metro


Pencerobohan Lahad Datu Beri Hak Henti Bayar Waris Sulu Pampasan, Kata Penganalisis

KUALA LUMPUR : Pencerobohan Lahad Datu 2013 yang diketuai seorang individu mendakwa dirinya waris Kesultanan Sulu, memberikan Malaysia hak untuk menghentikan pampasan tahunan sebanyak RM5,300 kepada waris Sultan Sulu, kata seorang penganalisis politik.

Bunn Nagara, felo penyelidik kehormat di Akademi Perak berkata, terdapat “perjanjian gentlemen” pada 1963 selepas pembentukan Malaysia, di mana ia bersetuju meneruskan pembayaran pampasan tahunan itu.

Katanya, hakikat bahawa keturunan Sulu mendekati Malaysia ketika itu adalah bukti mereka tidak tahu Malaysia “terikat” untuk meneruskan pembayaran berkenaan.

Dalam webinar anjuran bersama Jawatankuasa Majlis Peguam Kuala Lumpur dan Persatuan Undang-undang Sabah, Bunn berkata, perjanjian 1963 disertakan syarat waris Sulu tidak boleh mengganggu Malaysia dengan tuntutan mereka.

“Pada 2013, mereka mengganggu Malaysia dalam tindakan paling ekstrem dengan serangan bersenjata fizikal, membunuh orang.

“Malaysia mempunyai hak untuk menghentikan tuntutan itu kerana mereka telah melanggar perjanjian itu,” katanya.

Februari lalu, sebuah mahkamah timbang tara Perancis mengarahkan Putrajaya membayar sekurang-kurangnya USD14.92 bilion (RM62.59 bilion) kepada keturunan Sultan Sulu terakhir.

Penimbang tara, Gonzalo Stampa memutuskan Malaysia melanggar perjanjian 1878 antara kerajaan lama Sulu di Filipina dan wakil Syarikat Borneo Utara British yang mentadbir kawasan kini dikenali sebagai Sabah.

Terdahulu, dalam webinar itu, bekas peguam negara, Tommy Thomas berkata, ia merupakan “misteri” mengapa Malaysia menghentikan bayaran pampasan tahunan selepas 2013, yang akhirnya menyaksikan tuntutan itu dibuat di mahkamah timbang tara.

Selepas kenyataan Bunn, Thomas berkata, tiada bukti mengaitkan penerima bayaran tahunan itu dengan pencerobohan Lahad Datu 2013, yang didalangi Jamalul Kiram III.

Katanya, beliau tidak pernah ditunjukkan sebarang dokumen mengenai perjanjian “gentlemen” 1963 yang dipersetujui dengan keturunan Sulu ketika menjadi peguam negara.

Beliau berkata, timbul pertikaian antara waris Sulu pada 1939 berhubung siapa yang layak mendapat pembayaran tahunan RM5,300. Mahkamah Tinggi Borneo Utara kemudian memutuskan pampasan itu diberikan kepada sembilan individu.

“Jika kita mempunyai bukti objektif bahawa penceroboh Lahad Datu adalah keturunan atau ada kaitan dengan mereka, maka lebih berhemat untuk Malaysia ke mahkamah Kota Kinabalu.

“Di mahkamah Kota Kinabalu, Malaysia sepatutnya memohon pengisytiharan bahawa kesan daripada pelanggaran ini, berlaku pelanggaran asas perjanjian (1963), yang akan menyaksikan perjanjian itu ditamatkan dan kita berhenti membayar.

“Akhirnya, bila berlakunya pertikaian, ia akan dikawal oleh alasan undang-undang. Dan itu adalah kesilapan pada 2013 – kita tidak mendapatkan perintah mahkamah yang mewajarkan kita (menghentikan pembayaran itu).”

Tetapi, Bunn berkata, Jamalul, yang merupakan dalang di sebalik serangan pada 2013, diiktiraf sebagai Sultan Sulu oleh dua kerajaan Filipina. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bayi Berusia Tiga Bulan Di Sabah Dijangkiti Virus Polio

KUALA LUMPUR, 8 Dis: Setelah 27 tahun Malaysia bebas daripada virus polio, Kementerian Kesihatan (KKM) hari ini memaklumkan seorang bayi lelaki berumur tiga bulan dari Tuaran, Sabah disahkan dijangkiti penyakit itu.

Ketua Pengarahnya Datuk Dr Noor Hisham Abdullah berkata bayi itu mengalami demam diikuti lemah anggota badan dan telah dimasukkan ke Unit Rawatan Rapi di hospital sebelum disahkan dijangkiti vaccine-derived poliovirus type 1 (VDPV1) Jumaat lepas (6 Dis).

Menurut beliau, bayi itu masih dirawat di wad isolasi dan berada dalam keadaan stabil tetapi masih memerlukan bantuan pernafasan.

“Hasil ujian pengesahan yang dijalankan oleh World Health Organization (WHO) Polio Regional Laboratory di Australia, virus itu mempunyai perkaitan genetik dengan virus polio yang dikesan pada kes Acute Flaccid Paralysis (AFP) di negara Filipina,” katanya dalam kenyataan hari ini.

Menjelas lanjut, beliau berkata virus yang dilemahkan itu dikumuhkan oleh badan melalui najis dan dalam persekitaran yang tidak sanitari, ia boleh menjangkiti orang lain yang tiada imuniti terhadap polio serta ia terus tersebar dalam komuniti yang liputan imunisasi polio kurang daripada 95 peratus.

“Semakin lama virus itu tersebar dalam komuniti itu, ia mengalami mutasi genetik hingga menjadi virus yang kembali aktif, dikenali sebagai vaccine-derived poliovirus (VDPV) dan boleh menyebabkan poliomyelitis.

“Namun begitu, untuk mereka yang telah divaksinasi dengan vaksin poliomyelitis, mereka akan mendapat perlindungan daripada jangkitan penyakit itu,” jelasnya.

Sementara itu, katanya, sehingga 5 Dis lepas, hasil siasatan di kawasan tempat tinggal kanak-kanak yang dijangkiti polio di Sabah itu mendapati 23 daripada 199 orang (11.6 peratus) yang berumur antara dua bulan hingga 15 tahun tidak menerima vaksin polio.

“Ini satu keadaan yang sangat merunsingkan kerana penularan jangkitan cVPDV hanya boleh ditamatkan dengan imunisasi polio,” kata beliau.

Bagi memastikan negara terus bebas dari penyakit polio, beliau berkata KKM melalui semua Pejabat Kesihatan Daerah dan fasiliti kesihatan hendaklah antaranya memastikan pemantauan dan pengesanan AFP di semua fasiliti kesihatan diperkukuhkan.

Selain itu, pemantauan sampel persekitaran di kawasan-kawasan berisiko tinggi seperti kawasan penempatan warga asing dari negara yang sedang mengalami polio perlu diperluaskan selain memastikan liputan imunisasi polio melebihi 95 peratus di semua lokaliti di Malaysia pada setiap masa.

Bagi negeri Sabah yang paling hampir dengan negara Filipina, liputan imunisasi yang tinggi adalah penting untuk melindungi kanak-kanak daripada jangkitan polio,” katanya.

Pada masa sama, menurutnya, KKM perlu meningkatkan aktiviti pemantauan kes cicir imunisasi serta meningkatkan kesedaran dan pendidikan kesihatan mengenai penyakit polio serta kepentingan imunisasi bagi mencegah polio dan menangani pengaruh antivaksin.

Orang ramai khususnya ibu bapa dinasihatkan supaya memastikan anak-anak telah mendapat imunisasi polio yang lengkap di mana-mana fasiliti kesihatan berhampiran selain mengamalkan kebersihan diri dan kebersihan persekitaran yang berterusan,” katanya.

Untuk rekod, penyakit polio merupakan penyakit yang wajib dinotifikasikan di bawah Akta Pencegahan dan Pengawalan Penyakit Berjangkit 1988.


Covid-19: 12 Kematian Dilaporkan Hari Ini Di Sabah

PUTRAJAYA: Kes kematian akibat pandemik COVID-19 hari ini meningkat kepada 12 kes, sekali gus menjadikan ia jumlah tertinggi pernah dilaporkan sejak penularan virus itu di negara ini.

Sebelum ini, jumlah tertinggi kes kematian COVID-19 yang pernah dilaporkan ialah pada 23 Oktober lalu iaitu 10 kes kematian.

Ketua Pengarah Kesihatan, Tan Sri Dr Noor Hisham Abdullah, berkata semua kes kematian berkenaan dilaporkan di beberapa daerah di Sabah dan menjadikan jumlah kumulatif kes kematian di negara ini sebanyak 263 kes bersamaan 0.8 peratus daripada keseluruhan kes jangkitan virus berkenaan.

Katanya, lapan kes dilaporkan di Hospital Queen Of Elizabeth di Kota Kinabalu, Sabah manakala dua kes kematian dilaporkan di Hospital Duchess Of Kent, Sandakan dan masing-masing satu kes di Hospital Kudat dan Hopital Tawau.

“Seorang daripada kes kematian yang dilaporkan hari ini, iaitu kes ke-255 adalah remaja berusia 14 tahun yang meninggal dunia di Hospital Queen Elizabeth dan mempunyai sejarah penyakit tibi meningitis dan hidrosefalus (pengumpulan cecair otak (Cerebro Spinal Fluid) yang berlebihan),” katanya dalam sidang media, di sini hari ini.-

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


3 Blok Rumah Kongsi Musnah Dalam Kebakaran Di Keningau

KENINGAU: Tiga blok rumah kongsi yang menempatkan pekerja sebuah kilang kayu musnah dalam kebakaran di Jalan Patikang, di sini, pagi tadi.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan jam 8.32 pagi.

Katanya, sepasukan sembilan anggota dari Balai Bomba dan Penyelamat (BBP) Keningau diketuai Pegawai Bomba Kanan II (PBK II) Norhasrita Abdul Manan bersama jentera serta van Unit Bantuan Perkhidmatan Kecemasan (ERMS) dikerahkan ke lokasi kejadian yang terletak 6 kilometer dari balai.

“Semua ketiga-tiga rumah pekerja musnah sepenuhnya manakala sebuah rumah pekerja berhampiran berjaya diselamatkan,” katanya dalam kenyataan media yang dikeluarkan, hari ini.

Menurutnya, api berjaya dikawal pada jam 9.14 pagi manakala operasi ditamatkan sepenuhnya jam 10.06 pagi.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Langgar Perintah Kuarantin Boleh Dipenjara

SHAH ALAM – Individu yang melanggar perintah kuarantin di rumah berkaitan dengan wabak koronavirus (Covid-19) boleh dipenjarakan sehingga dua tahun atau dikenakan denda atau kedua-duanya sekali di bawah Seksyen 24 Akta Pencegahan dan Pengawalan Penyakit Berjangkit 1988 (Akta 342).

Peguam, Syazlin Mansor berkata, hukuman itu adalah untuk kesalahan kali pertama dan bagi kesalahan kedua, hukuman lebih berat dikenakan kerana boleh berdepan hukuman penjara tidak lebih lima tahun atau denda atau kedua-duanya sekali.

Menurutnya, bagi kesalahan yang dilakukan berterusan, individu yang disabitkan bersalah boleh didenda selanjutnya tidak lebih RM200 bagi tiap-tiap hari kesalahan itu berterusan.

“Mengikut undang-undang, perintah pengawasan dan pemerhatian di rumah kediaman bagi kontak jangkitan Covid-19 boleh diambil di bawah Seksyen 15(1) Akta Pencegahan dan Pengawalan Penyakit Berjangkit 1988.

“Seksyen 15(1) Akta Pencegahan dan Pengawalan Penyakit Berjangkit memperuntukkan kuasa kepada mana-mana pegawai diberi kuasa untuk memerintahkan individu diasingkan di rumah,” katanya ketika dihubungi Sinar Harian di sini semalam.Orang ramai dinasihatkan tidak mengunjungi mana-mana tempat awam dan tempat terbuka atau menangguhkan sebarang aktiviti fizikal di luar untuk sementara waktu susulan Covid-19.

Beliau berkata, sepanjang tempoh diletakkan di bawah pengawasan dan pemerhatian, seseorang individu dikehendaki mematuhi segala perintah yang ditetapkan dan kegagalan mematuhi perintah itu boleh menyebabkan seseorang itu berdepan hukuman.

Sejak penularan Covid-19, arahan kuarantin sama ada di hospital atau di rumah dikeluarkan bagi mengekang penularan penyakit berjangkit itu yang diisytiharkan sebagai pandemik.

Kementerian Kesihatan mengesahkan sebanyak 125 kes baharu telah dilaporkan hari ini menjadikan jumlah kes positif Covid-19 di Malaysia adalah sebanyak 553 kes.


Pembangkang Tidak Mampu Bawa Kemajuan, Kata Mohamaddin Selepas Sertai Bersatu

KUALA LUMPUR: Ahli Parlimen Lahad Datu, Mohamaddin Ketapi yang baharu menyertai Bersatu berkata, beliau tidak mampu membawa sebarang kemajuan kepada pengundi kawasannya jika terus menjadi wakil pembangkang.

Ahli Dewan Undangan Negeri (ADUN) Segama itu juga berkata, Lahad Datu mempunyai empat Dewan Undangan Negeri berkeluasan besar yang memerlukan peruntukan yang banyak untuk dibangunkan setanding dengan kawasan lain.

Justeru, bekas pemimpin Warisan itu berkata, beliau melihat Bersatu yang turut berada dalam kerajaan mampu membawa kemajuan kepada kawasan diwakilinya.

“Tiga tahun lebih lagi untuk bertahan dalam pembangkang. Apa yang anda jangka jika saya bertahan di situ? Pembangkang tidak bawa apa-apa,” katanya dalam sidang media menjelaskan sebab beliau menyertai Bersatu.

“Pilihan raya selepas ini saya akan jumpa pengundi saya dan minta undi lagi, apa yang orang akan kata? Bukankah dengan sendirinya itu memberitahu kepada kita tak payahlah nak jumpa rakyat, pasal dah jadi pembangkang lama tiada bawa apa-apa…dan anda kembali kepada rakyat dan minta undi, saya rasa itu bukan perkara yang bagus.”

Terdahulu, Setiausaha Agung Bersatu, Hamzah Zainudin mengumumkan Mohamaddin secara rasmi menjadi ahli Bersatu selepas permohonannya diterima mesyuarat khas Majlis Pimpinan Tertinggi Bersatu malam tadi yang dipengerusikan Presidennya, Muhyiddin Yassin.

Pada 30 Okt lalu, Mohamaddin mengumumkan keluar daripada Warisan kerana mahu memberi tumpuan memaju dan membangunkan Parlimen Lahad Datu serta DUN Segama.

Mengulas lanjut, Mohamaddin mendakwa Lahad Datu agak terkebelakang dari segi pembangunan menyebabkan beliau nekad menyertai parti itu.

“Jadi dengan harapan saya dah masuk Bersatu, bolehlah bawa manfaat kepada rakyat di kawasan saya,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Masalah sistem pembentungan kritikal akibat sindiket curi

TAWAU, 28 Nov – Masalah utama sistem pembentungan di negeri ini dikesan akibat vandalisme dan sindiket mencuri peralatan kumbahan khususnya di Tawau dan Sandakan.

Menteri Pembangunan Infrastruktur Sabah, Datuk Peter Anthony berkata antara peralatan yang sering dicuri ialah pam, wayar, peralatan keluli selain papan suis utama dan punca akibat sindiket mencuri itu diperkuat lagi apabila seorang individu ditangkap baru-baru ini.

“Misalnya, kecurian ini salah satu punca pembentungan sekitar Tawau tidak berfungsi dan 70 peratus pembentungan berada dalam keadaan kritikal.

“Susulan itu, saya arahkan pengarah Jabatan Kerja Raya Sabah berbincang dengan Majlis Perbandaran Tawau untuk cari mekanisme dan cara menyelesaikan masalah ini,” katanya kepada pemberita selepas melawat tapak pembentungan di Taman King Fook sehingga Taman Ria 6 di sini hari ini.

Peter yang dalam rangka lawatan kerja rasminya ke Tawau dan Semporna juga mahu semua pihak termasuk masyarakat bersama-sama kerajaan negeri memantau dan menjaga aset kerajaan.

“Masalah vandalisme ini bukan kecil tetapi besar kerana melibatkan duit rakyat dan baru-baru ini kementerian meluluskan pembaikan pembentungan melibatkan peruntukan RM7 juta hingga RM8 juta bagi membeli pam termasuk panel switch board (papan suis),” katanya.

Peter dalam pada itu turut mengumumkan kelulusan kementeriannya untuk pembaikan segera sistem pembentungan di Taman King Fook dan Taman Ria 3 serta 6.

“Antara masalah sistem pembentungan di taman perumahan terlibat selain vandalisme adalah berpunca daripada pengubahsuaian yang tidak dibenarkan di kawasan perumahan,” katanya lagi.


Isteri Guan Eng Sebak Selepas Dituduh Di Mahkamah

BUTTERWORTH: Isteri Lim Guan Eng, Betty Chew sebak pada sidang media selepas beliau tampil di mahkamah bagi tuduhan pengubahan wang.

Beliau menyifatkan tuduhan terhadapnya semberono, menegaskan sasarannya adalah suaminya.

Mengatakan beliau seorang peguam selama 26 tahun, Chew berkata dirinya seorang warganegara yang sentiasa mematuhi undang-undang dan berhati-hati untuk tidak melanggarnya.

“Di mana salah saya?” katanya kepada pemberita di pejabat Lim di Parlimen Bagan. “Kenapa ada 3 tuduhan pengubahan wang terhadap saya?”

“Saya bukan kak long kawasan,” tambahnya. “Saya kena kerana saya isteri Lim? Adakah kerana kamu mahu putuskan hubungan saya dengan Lim, kemudian kamu akan lepaskan saya?”

Diapit Lim, yang juga sebak sambil menenangkan isterinya, Chew berkata dia akan bersama suaminya sepanjang masa sukar ini.

“Suami saya tak bersalah,” katanya. “Dengan beliau disamping saya, saya yakin.”

“Kesusahan ini akan menjadikan kami lebih kuat. Hari ini, kamu lakukan ini terhadap kami. Tuhan sedang memerhatikan, dan saya harap kamu akan dibalas atas apa yang kamu lakukan terhadap kami.”

Chew sebelum itu berdepan 3 pertuduhan pengubahan wang bernilai RM372,009, berkaitan sebuah projek untuk asrama pekerja asing bernilai RM11.6 juta.

Chew hari ini didakwa bersama Lim, yang didakwa menyalahgunakan kuasanya, dan seorang ahli perniagaan, Phang Li Koon, yang didakwa bersubahat dengan Lim.

Pada sidang media sama, Lim mengatakan tuduhan terhadapnya suatu bentuk balas dendam politik.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Gempa 7.4 Magnitud Di Jakarta, Indonesia Keluarkan Amaran Tsunami

KUALA LUMPUR: Jabatan Meteorologi, Kajian Iklim dan Geofizik (BMKG) Indonesia, mengeluarkan amaran tsunami susulan gempa bumi yang berlaku pada pukul 7.03 malam (waktu tempatan).

Berdasarkan entri terbaharu inatews.bmkg.go.id, beberapa daerah di bahagian Selatan Selat Sunda diminta untuk berwaspada terutama daerah Banten, Bengkulu, Jawa Barat dan Lampung.

#Gempa Mag:7.4, 02-Aug-19 19:03:21 WIB, Lok:7.54 LS,104.58 BT (147 km BaratDaya SUMUR-BANTEN), Kedalaman:10 Km, Potensi tsunami utk dtrskn pd msyrkt #BMKG pic.twitter.com/IjXDhOzL98


PKPD Di 4 Lokaliti Di Sabah Ditamatkan

KUALA LUMPUR: Perintah Kawalan Pergerakan Diperketatkan (PKPD) di Kampung Nelayan, Batu 10, Sandakan; Fasa 1 dan Fasa 2, Taman Digot, Penampang dan Kampung Rancangan Silabukan Peringkat 4, Lahad Datu ditamatkan mulai esok.

Menteri Kanan (Keselamatan) Datuk Seri Ismail Sabri Yaakob berkata, Kementerian Kesihatan Malaysia (KKM) sudah menjalankan 216 ujian saringan di Kampung Nelayan dan 45 daripadanya disahkan positif Covid-19.

Beliau berkata, KKM mendapati trend kes sudah menurun dan tiada lagi sampel ujian menunggu keputusan.

“Selepas membuat penilaian risiko bersama pelbagai agensi dalam Jawatankuasa Teknikal Perintah Kawalan Pergerakan (PKP) dan atas nasihat KKM, kerajaan bersetuju menamatkan PKPD di Kampung Nelayan, Batu 10, Sandakan, Sabah pada 4 Julai iaitu 11.59 malam seperti yang dijadualkan,” katanya dalam kenyataan media, hari ini.

Ismail Sabri berkata, PKPD Fasa 1 & Fasa 2, Taman Digot, Penampang, Sabah turut ditamatkan atas alasan sama iaitu penurunan kes di kawasan terbabit.

“Sepanjang pelaksanaan PKPD di lokaliti itu, KKM sudah melakukan 27 ujian saringan dan lapan daripadanya disahkan positif Covid-19.

“Terdapat penurunan dalam kes dari kawasan ini dan tiada lagi sampel menunggu keputusan,” katanya.

Sementara itu, Ismail Sabri berkata, sebanyak 148 ujian saringan dijalankan KKM di Kampung Rancangan Silabukan Peringkat 4, Lahad Datu sepanjang tempoh PKPD dan 11 daripadanya disahkan positif Covid-19,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Buru Lelaki Rogol Adik Ipar Di Pitas

PITAS : Polis memburu seorang lagi lelaki yang disyaki merogol budak perempuan berusia 11 tahun di sebuah kampung di daerah ini.

Ketua Polis Daerah Kota Marudu Superintendan Mohd Izaan Abdullah berkata, suspek berusia 31 tahun terbabit yang juga abang ipar kepada mangsa.

“Suspek sudah melarikan diri dan kita minta orang ramai yang mempunyai maklumat mengenai lokasi lelaki itu supaya segera menghubungi polis,” katanya.

Sebelum ini, seorang wanita yang juga kakak kepada mangsa membuat laporan polis berhubung kejadian yang didakwa berlaku pada 5 petang, 30 Disember.

Susulan itu, seorang lelaki berusia 40-an yang juga bapa saudara mangsa ditahan bagi membantu siasatan.

Berdasarkan laporan wanita itu, ketika kejadian, dia meminta adiknya untuk menjaga tiga anaknya di rumahnya disebabkan mahu ke klinik untuk menjalani pemeriksaan kesihatan.

Bagaimanapun, sebaik kembali di rumah, si adik memaklumkan dia ‘diganggu’ di bilik tidur oleh dua supek terbabit.

Menurut Mohd Izaan, pihak polis masih berusaha mengesan suspek kedua yang juga suami kepada kakak mangsa itu.

“Kes disiasat mengikut Seksyen 376 Kanun Keseksaan,” katanya.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Tempatan Miliki Dadah Bernilai RM52,500 Ditahan Di Sandakan

SANDAKAN: Kononnya menggunakan pacuan empat roda untuk mengambil kelapa di daerah lain, namun sebenarnya ia cuma modus operandi seorang lelaki mengaburi mata polis untuk mendapatkan bekalan dadah, sebelum diedarkan di daerah ini.

Lelaki itu bagaimanapun berjaya ditahan sepasukan pegawai dan anggota daripada Sekretariat Nukleus (Sabah) Jabatan Siasatan Jenayah Narkotik (JSJN) Bukit Aman dan JSJN Ibu Pejabat Polis Daerah (IPD) Sandakan menerusi sekatan jalan raya di Batu 30, Ulu Dusun, dekat sini, kira-kira pukul 8 malam, Selasa lalu.

Turut dirampas adalah dadah jenis Methamphetamine seberat 1,008.38 gram yang dianggarkan berjumlah RM52,500.

Dadah terbabit yang dibungkus dengan plastik ditemui dalam kenderaan lelaki itu.

Ketua Polis Daerah Sandakan, Asisten Komisioner Mohd Azhar Hamin, berkata siasatan awal mendapati suspek lelaki tempatan itu berusia lingkungan 40-an dan bekerja sebagai pemandu lori.

Katanya, ujian saringan awal air kencing juga mendapati suspek positif dadah jenis Methamphetamine dan Amphetamine.

“Hasil siasatan mendapati lelaki terbabit mendapatkan bekalan dadah dari daerah jiran. Risikan sedang dijalankan untuk mengesan pembekal dadah.

“Rampasan ini adalah ketiga terbesar untuk daerah Sandakan pada tahun ini,” katanya dalam sidang media di sini, hari ini.

Mohd Azhar berkata, suspek kini ditahan reman di bawah Seksyen 117 Kanun Prosedur Jenayah sehingga 19 Mei. – BorneoToday

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Van rempuh lori, seorang maut dan seorang lagi koma

LABUAN – Seorang maut dan seorang lagi koma dalam satu kemalangan melibatkan sebuah van di Jalan Patau-Patau, Labuan, tengah malam tadi. Ketua Polis Labuan, Supritenden Muhamad Farid Ahmad berkata, kejadian kira-kira pukul 12 tengah malam itu menyaksikan van mangsa dalam perjalanan dari arah Bandar menuju ke rumah.

Van yang dipercayai dipandu laju itu terbabas ke kiri jalan, lalu melanggar sebuah lori yang parkir di tepi jalan berkenaan.

Dalam kejadian itu, penumpang di sebelah pemandu, Tugang Anak Sigi berusia 32 tahun disahkan meninggal dunia disebabkan kecederaan pada seluruh badan.

Manakala seorang lagi penumpang di belakang van, lelaki berusia 32 tahun dipercayai masih dalam keadaan koma.

Bagaimanapun, pemandu van hanya mengalami cedera ringan.

Mangsa dibawa ke Hospital Labuan untuk rawatan lanjut.

Kes disiasat di bawah Seksyen 41(1) Akta Pengangkutan Jalan 1987.


Mangsa Serangan Buaya Meninggal Dunia

KINABATANGAN: Selepas bertarung nyawa selama tiga hari akibat cedera diserang buaya di Sungai Kinabatangan, di Kampung Bilit, di sini, seorang nelayan meninggal dunia, semalam.

Mangsa, Roslin Kalan, 47, menghembuskan nafas terakhir di Hospital Duchess of Kent (HDOK) Sandakan, pada jam 3.20 pagi dipercayai akibat kecederaan parah di kaki.

Pengarah Jabatan Hidupan Liar (JHL) Sabah, Augustine Tuuga, berkata kejadian pada jam 2.40 petang, 28 November lalu, ketika mangsa berada di pangkalan sungai berkenaan untuk memeriksa pukat dan pancing yang dipasangnya sebelum itu.

“Semasa sedang memeriksa pukat, kaki kanan mangsa tiba-tiba digigit buaya sebelum cuba ditarik oleh reptilia berkenaan ke dalam air.

“Namun, mangsa sempat melawan dan menendang buaya itu beberapa kali sehinggalah buaya itu melepaskan gigitannya,” katanya ketika dihubungi, hari ini.

Augustine berkata, mangsa yang terselamat terus naik ke tebing sungai sebelum meminta bantuan orang ramai.

Katanya, mangsa ditemui orang awam kemudiannya dihantar mendapatkan rawatan di Klinik Kesihatan Sukau.

“Mangsa sempat ditemubual oleh anggota JHL untuk mendapatkan maklumat lanjut sehari selepas kejadian.

“Namun, kami dimaklumkan mangsa dilaporkan meninggal dunia ketika mendapatkan rawatan di HDOK, semalam,” katanya.


RASMI! GRS Menang Majoriti Mudah PRN Sabah

KOTA KINABALU: Pilihanraya Raya Negeri (PRN) Sabah ke-16 menyaksikan Gabungan Rakyat Sabah (GRS) memperoleh majoriti mudah untuk membentuk kerajaan negeri.

Pengerusi Suruhanjaya Pilihan Raya (SPR), Datuk Abdul Ghani Salleh berkata, setakat pukul 11.30 malam dengan 65 kerusi yang dikira, GRS yang merupakan sekutu Perikatan Nasional telah memenangi 17 kerusi, Barisan Nasional (14), Parti Bersatu Sabah (enam), dengan jumlah keseluruhan 37 kerusi.

Sebanyak 73 kerusi yang dipertandingkan, dengan 37 kerusi diperlukan untuk majoriti mudah.

Warisan Plus pula memenangi 26 kerusi, dengan masing-masing satu dimenangi oleh PKR dan Upko, manakala calon Bebas memenangi dua kerusi.

PRN Sabah ke-16 menyaksikan sejumlah 447 calon daripada 15 parti politik termasuk 56 calon Bebas bertanding bagi merebut 73 kerusi Dewan Undangan Negeri (DUN) dalam persaingan banyak penjuru dengan purata enam calon bagi setiap kawasan.

Sejumlah 14,935 pemilih berdaftar mengundi secara pos manakala 16,877 pengundi awal pula sudah melaksanakan tanggungjawab masing-masing pada 22 September lepas dengan 76 peratus keluar mengundi.

PRN Sabah diadakan selepas Ketua Menteri, Datuk Seri Mohd Shafie Apdal membubarkan DUN pada 30 Julai sehari selepas bekas Ketua Menteri, Tan Sri Musa Aman mendakwa telah memperoleh cukup majoriti untuk membentuk kerajaan baharu.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sidang DUN Sabah Ditangguh

KOTA KINABALU: Persidangan Dewan Undangan Negeri (DUN) Sabah yang sebelum ini dijadual berlangsung selama tiga hari bermula Selasa depan ditangguhkan ke 21 September hingga 23 September.

Penangguhan itu dimaklumkan Speaker DUN Sabah, Datuk Kadzim M Yahya dalam satu kenyataan, hari ini.

Katanya, satu Warta Kerajaan sudah dikeluarkan Setiausaha Kerajaan Negeri, Datuk Safar Untong bertarikh 17 Ogos memaklumkan perubahan itu selepas mendapat perkenan Yang di-Pertua Negeri, Tun Juhar Mahiruddin.

Berdasarkan warta berkenaan, penangguhan dilakukan kerana mengambil kira keadaan semasa yang tidak mengizinkan untuk persidangan DUN diadakan minggu depan.

Awal bulan ini, Kadzim mengumumkan persidangan DUN Sabah diadakan bermula 24 Ogos hingga 26 Ogos, bermula dengan upacara pembukaan oleh Yang di-Pertua Negeri Sabah.

Kali terakhir DUN Sabah bersidang ialah pada Disember tahun lalu iaitu ketika pembentangan Belanjawan Negeri 2021. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost